Lelaki warga asing tawar rasuah diberkas
Oleh NUR HUDA MUSA

23 September 2020, 9:35 pm
PETALING JAYA – Tindakan seorang lelaki warga asing cuba memberi rasuah kepada anggota Unit Rondaan Bermotosikal (URB) membawa padah apabila dia ditahan oleh pihak polis semalam.
Suspek berusia 30 tahun itu ditahan unit URB pada pukul 12 tengah hari selepas melihat kereta yang dipandunya dalam keadaan mencurigakan di susur Lebuh Raya Pantai Baru (NPE) menghala ke ibu negara.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, hasil pemeriksaan mendapati dokumen perjalanan suspek telah tamat tempoh.
“Suspek kemudian menawarkan sejumlah wang kepada pihak polis bagi melepaskan diri daripada ditangkap.
“Seorang pegawai kanan berpangkat Asisten Superintendan dan empat koperal menolak dan memberi amaran berhubung tindakan suspek sebelum menahannya,” katanya dalam satu kenyataan hari ini.
Menurutnya lagi, suspek kini direman selama empat hari dan disiasat di bawah Seksyen 17(b) Akta Suruhanjaya Pencegahan Rasuah Malaysia 2009.

“Kami menasihatkan orang ramai supaya tidak menawar atau memberi rasuah yang boleh merosakkan agama, bangsa dan negara.
“Kami sentiasa bertegas dan tidak akan teragak-agak untuk menahan mana-mana individu yang cuba memberi rasuah atau suapan kepada pihak polis,” tegasnya. – K! ONLINE


Penolong pegawai tadbir rugi RM121,300
Oleh KOSMO!

23 September 2020, 7:02 pm
Oleh MOHD. RIFAAT ABD. HAMID
ALOR SETAR – Seorang penolong pegawai tadbir di negeri ini mengalami kerugian sebanyak RM121,300 selepas diperdaya sindiket Macau Scam yang menyamar sebagai pegawai bank mendakwa kononnya mangsa mempunyai tunggakan pinjaman peribadi.
Mangsa yang berusia 43 tahun dan berasal dari Baling dekat sini menerima panggilan telefon daripada seorang wanita mengaku pegawai sebuah bank di Kuala Lumpur berhubung tunggakan pinjaman peribadi selama tiga bulan pada 28 Januari lalu.
Ketua Jabatan Siasatan Jenayah Komersil Kedah, Superintendan Elias Omar berkata, mangsa menafikan melakukan pinjaman peribadi tersebut sebelum panggilan disambung kepada seorang lagi suspek yang mengaku anggota polis berpangkat sarjan dari Balai Polis Seri Kembangan bagi membuat aduan tentang pinjaman itu.
“Suspek kemudiannya berpura-pura menghubungi Bahagian Pengurusan Maklumat Bukit Aman bagi membuat semakan pinjaman tersebut sebelum mangsa didapati terlibat dalam kes penggubahan wang haram.
“Panggilan itu disambung pula kepada seorang lagi suspek mengaku polis berpangkat inspektor dari Bahagian Penggubahan Wang Haram Bukit Aman yang meminta butiran peribadi serta akaun bank mangsa yang tidak aktif,” katanya dalam satu kenyataan di sini hari ini.

Kata beliau, suspek seterusnya memberitahu panggilan akan disambungkan lagi kepada pegawai atasan agar mangsa boleh membuat rayuan untuk meringankan hukuman.
“Pada 30 Januari lalu, mangsa dihubungi seorang suspek yang mengaku pegawai atasan dari Bahagian Penggubahan Wang Haram Bukit Aman dan meminta mangsa pergi ke Agrobank bagi mengemas kini maklumat akaun banknya.
“Mangsa selepas itu diarahkan menukar nombor telefon kepada nombor diberikan suspek serta diminta mengeluarkan simpanan Amanah Saham Bumiputera (ASB) untuk dipindahkan ke akaun Agrobank kononnya untuk pemantauan Bank Negara bagi mengesahkan wang itu bersih daripada wang haram,” ujarnya.
Menurut Elias, suspek selepas itu dihubungi setiap hari bagi meminta wang tambahan sehingga mangsa membuat beberapa pinjaman peribadi untuk dimasukkan ke dalam akaun Agrobank mangsa.
“Pada penghujung Jun lalu, suspek meminta mangsa menunggu hasil siasatan serta tidak membuat semakan ke atas akaun bank tersebut dengan alasan dikhuatiri mengganggu siasatan.
“Selepas hampir tiga bulan iaitu pada 20 September lalu, mangsa membuat semakan ke atas akaun bank itu dan mendapati terdapat 17 kali pemindahan wang secara atas talian mulai 30 Januari hingga 29 Jun lalu berjumlah RM121,300,” katanya.
Tambahnya, mangsa membuat laporan polis di Baling pada kelmarin dan kes disiasat di bawah Seksyen 420 Kanun Keseksaan kerana menipu. – K! ONLINE


Saksi kes dadah diminta tampil
Oleh KOSMO!

23 September 2020, 6:08 pm
Oleh NOOR HASLIZA NUSI
GEORGE TOWN – Seorang lelaki warga emas dikehendaki hadir ke Mahkamah Tinggi Pulau Pinang di sini pada 29 September hingga 1 Oktober ini untuk perbicaraan membabitkan kes dadah.
Mohamad Ibrahim Mohamad, 67, yang beralamat terakhir di No. 10, Persiaran Seksyen 6/4, Bertam Putra, Seberang Perai Utara itu diminta tampil memberi keterangan bersangkut kes di bawah Seksyen 39B Akta Dadah Berbahaya 1952.
Sumber polis berkata, pihaknya sedang mengesan saksi tersebut untuk menghadirkan diri ke mahkamah pada 29 dan 30 September serta 1 Oktober ini pada pukul 9 pagi.
“Kami meminta kerjasama orang ramai atau mana-mana individu membantu menyalurkan maklumat kepada polis,” katanya di sini hari ini.
Menurutnya, orang ramai yang mempunyai maklumat diminta menghubungi Pegawai Penyiasat di Jabatan Siasatan Jenayah Narkotik, Ibu Pejabat Polis Kontinjen (IPK) Pulau Pinang, Inspektor Yohani Mohd. Nor di talian 012-415 3396. – K! ONLINE


Malaysia berjaya lepasi sasaran pengurangan HCFC
Oleh KOSMO!

23 September 2020, 7:59 pm
Oleh MOHD. HUSNI MOHD. NOOR
PUTRAJAYA – Malaysia berjaya mengurangkan penggunaan Hidro-kloro-fluoro-karbon (HCFC) melebihi sasaran ditetapkan iaitu 19 peratus berbanding sasaran asal 10 peratus.
Menteri Alam Sekitar dan Air, Datuk Seri Tuan Ibrahim Tuan Man berkata, sejak Malaysia meratifikasi Protokol Montreal pada 29 Ogos 1989, kerajaan komited ke arah menghapuskan serta mengawal penggunaan bahan-bahan pemusnah ozon yang berpotensi menipiskan lapisan ozon.
Beliau berkata, bermula pada 2012 hingga 2040 pula, Malaysia berusaha ke arah penghapusan penggunaan kloro-fluro-karbon (CFC) dan setakat ini ia melepasi sasaran pengurangan yang ditetapkan.
“Sasaran seterusnya adalah menghapuskan penggunaan HCFC pada tahun 2040 secara berperingkat,” katanya pada sidang akhbar selepas melancarkan Hari Ozon Sedunia 2020 dan Pra-Pelancaran Hari Alam Sekitar Negara 2020 di sini hari ini.
Katanya, kerajaan juga sedang merangka beberapa strategi untuk membantu pihak industri dalam projek penukaran teknologi yang masih menggunakan bahan pemusnah ozon HCFC kepada mesra ozon.

Dalam pada itu, Tuan Ibrahim berkata, kementerian menetapkan Hari Alam Sekitar Negara 2020 peringkat kebangsaan akan disambut pada 24 Oktober depan bertempat di Kampus Universiti Sains Malaysia (USM), Kubang Kerian, Kelantan.
Menurutnya, sambutan bertemakan ‘Alam Sekitar, Tanggungjawab Bersama’ itu memberi fokus kepada tiga aktiviti utama iaitu kaedah pelupusan sisa buangan elektrikal dan elektronik, pengurangan plastik sekali guna dan penghijauan bumi.
“Pelbagai aktiviti dirancang untuk menjayakan sambutan Hari Alam Sekitar Negara 2020 termasuk Perutusan Khas Perdana Menteri pada 21 Oktober, webinar bertemaskan kelestarian alam sekitar dan Khutbah Khas Solat Jumaat.
“Antara program lain adalah Denai Sungai Kebangsaan, Kempen Hindari Plastik Sekali Guna dan wawancara alam sekitar,” katanya. – K! ONLINE


IHP turun 1.4 peratus kepada 120.1 pada bulan Ogos
Oleh KOSMO!

23 September 2020, 8:04 pm
KUALA LUMPUR – Indeks Harga Pengguna (IHP) bagi bulan Ogos 2020 menurun 1.4 peratus kepada 120.1 berbanding 121.8 pada bulan sama tahun sebelumnya.
Ketua Perangkawan, Datuk Seri Mohd. Uzir Mahidin berkata, ia dipengaruhi penurunan indeks pengangkutan (-9.9 peratus), perumahan, air, elektrik, gas & bahan api lain (-3.0 peratus), pakaian & kasut (-0.6 peratus) dan hiasan, perkakasan & penyelenggaraan isi rumah (-0.1 peratus)
Menurut beliau, kesemua item berkenaan menyumbang 45.7 peratus daripada keseluruhan wajaran.
“IHP tanpa bahan api yang meliputi semua barang dan perkhidmatan kecuali petrol tanpa plumbum RON95, RON97 dan diesel kekal berada pada kadar positif iaitu 0.2 peratus pada Ogos berbanding Julai 2020,” katanya.
Beliau berkata demikian dalam kenyataan yang dikeluarkan di sini semalam.

Sementara itu, dari bulan ke bulan, IHP pada bulan Ogos meningkat 0.2 peratus berbanding Julai 2020.

Peningkatan disumbangkan oleh pelbagai barangan dan perkhidmatan (0.7 peratus), pengangkutan (0.4 peratus), perumahan, air, elektrik, gas dan bahan api lain (0.2 peratus), makanan dan minuman bukan alkohol (0.1 peratus), minuman alkohol dan tembakau (0.1 peratus), kesihatan (0.1 peratus) serta restoran dan hotel (0.1 peratus).
Indeks teras yang meliputi barangan tidak termasuk item makanan segar dengan harga paling tidak menentu serta barangan dan perkhidmatan harga dikawal pula meningkat 1.1 peratus pada Ogos 2020 berbanding bulan yang sama tahun 2019.


147 kes baharu, Kluster Udin pula dikesan di Sabah
Oleh NOR IDAYU BOSRO

23 September 2020, 6:32 pm
PUTRAJAYA – Kes jangkitan Covid-19 merekodkan angka tiga digit hari ini dengan 147 kes dilaporkan termasuk di Kluster Udin yang dikenal pasti di Sabah, menjadikan jumlah kes positif sebanyak 10,505 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, 143 kes adalah penularan tempatan dan empat lagi melibatkan kes import dari negara India dan Indonesia.
Menurutnya, Sabah merekodkan kes tertinggi dengan 134 kes termasuk daripada Kluster Udin yang membabitkan dua warga Filipina.
“Kes indeks Kluster Udin iaitu kes ke-9,894 dikesan pada 12 September lalu selepas saringan warga emas di Klinik Kesihatan Merotai, Tawau.
“Dua kes positif lain adalah kontak rapat kes indeks yang kini dirawat di Hospital Tawau,” katanya dalam satu kenyataan di sini hari ini.
Beliau berkata, kes lain di Sabah turut membabitkan empat kluster aktif iaitu Kluster Benteng LD dengan 105 kes, Kluster Bangau-Bangau (lapan), Kluster Laut (lapan) dan Kluster Pulau (dua).

Katanya, kes penularan tempatan di Sabah turut melibatkan lima kes saringan jangkitan pernafasan akut teruk, saringan petugas kesihatan di Hospital Semporna (tiga) dan saringan tahanan di Ibu Pejabat Polis Semporna (satu).
Noor Hisham berkata, Kelantan merekodkan satu kes baharu hasil saringan di pintu masuk antarabangsa melibatkan seorang warganegara yang pulang dari Sabah.
“Kedah turut mencatatkan empat kes dari Kluster Sungai dan satu kes saringan komuniti. Selangor melaporkan dua kes melibatkan warga Malaysia iaitu saringan masuk kerja dan saringan kontak rapat.
“Selain itu satu kes saringan pulang dari kawasan berisiko dikesan di Kuala Lumpur melibatkan warga Malaysia,” katanya.
Dalam pada itu, tiga kematian berkaitan Covid-19 dilaporkan dengan dua di Sabah dan satu di Kedah menjadikan jumlah keseluruhan kematian akibat Covid-19 adalah 133. – K! ONLINE


Luqman Faiz diganggu peminat gila seks
Oleh NUR EMIRA SAIZALI

23 September 2020, 6:09 pm
KUALA LUMPUR – Penyanyi semakin meningkat naik, Luqman Faiz, 20, mendedahkan dirinya diganggu mesej-mesej berbaur lucah daripada pengikut akaun Twitternya.
Perkara tersebut dimuat naik oleh Luqman dalam tangkap layar menerusi satu ciapan yang memaparkan seorang pengguna Twitter wanita menghantar mesej lucah kepadanya.
Tangkap layar yang memaparkan mesej lucah dihantar oleh seorang wanita dikongsikan Luqman menerusi akaun Twitternya.
Dalam tangkap layar berkenaan, wanita itu dilihat meminta kemaluan Luqman, namun tidak diketahui motifnya, sama ada bergurau atau serius.
“You, nak d**k you boleh tak?. Baby,” ujar pengguna tersebut.
Bagaimanapun, Luqman dalam nada berseloroh membalas mesej tersebut dan mengajak pemilik akaun itu untuk bertemu di bawah Jambatan Pulau Pinang.
“Bawah jambatan Pulau Pinang ‘onz’ juga,” jawab penyanyi lagu Kepuraanmu itu.

Perkongsian tersebut mendapat perhatian pengguna Twitter lain dan rata-ratanya menyakat penyanyi muda itu pula.
“Jambatan mana satu? Tiang ke berapa? Beritahu dia siap-siap, kesian dia tunggu lama nanti,” ujar seorang pengikutnya. – K! ONLINE


Bot nelayan Vietnam karam sewaktu dikejar kapal peronda APMM
Oleh MOHD AZLI ADLAN

23 September 2020, 6:35 pm
KUALA TERENGGANU – Sebuah bot nelayan Vietnam yang dipercayai sarat dengan hasil ikan karam selepas mengalami kebocoran serius ketika dikejar kapal peronda Maritim Malaysia (APMM) di perairan Kuala Terengganu pada kelmarin.
Terdahulu, Kapal Maritim (KM) Langkawi yang melakukan rondaan telah terserempal dengan bot nelayan Vietnam itu sedang leka menangkap ikan menggunakan pukat gading bersama sebuah bot lain dari negara sama pada kedudukan kira-kira 94 batu nautika dari perairan Kuala Terengganu pada pukul 9 pagi.
Pengarah Maritim Terengganu, Kepten Maritim Muhammad Suffi Mohd. Ramli berkata, kedua-dua bot nelayan itu bertindak memotong pukat gading sebelum cuba melepaskan diri.
“Hanya sebuah berjaya melepaskan diri sebelum mengalami kebocoran serius lalu karam kira-kira 15 minit selepas dikejar KM Langkawi.
“Anggota penguat kuasa APMM berkenaan berjaya menyelamatkan 14 nelayan Vietnam terlibat sebelum bertindak menahan mereka,” katanya pada sidang akhbar di pejabat Maritim Terengganu di sini hari ini.
Muhammad Sufi berkata, pemeriksaan mendapati kesemua suspek yang berusia dalam lingkungan 21 hingga 52 tahun tidak memiliki dokumen perjalanan dan permit kerja yang sah.

Menurut beliau, sebuah bot kecil yang hanya membawa bekalan diesel sebanyak 1,000 liter dianggarkan bernilai RM3 juta telah ditunda ke Jeti Pejabat Maritim Terengganu di sini untuk disita.
“Kesemua suspek nelayan Vietnam terlibat ditahan untuk membantu siasatan mengikut Akta Perikanan 1985 dan Akta Imigresen 1963.
“Setakat ini Ops. Kuda Laut yang dilancarkan sejak 27 Jun lalu berjaya menahan 558 nelayan Vietnam dan 49 bot melibatkan rampasan hampir RM100 juta,” katanya. – K! ONLINE


Nurflix.Tv meterai MoU bersama UiTM, IWS, AMS
Oleh KOSMO!

23 September 2020, 7:33 pm
Oleh MOHAMAD NAUFAL MOHAMAD IDRIS
SHAH ALAM – Platform penstriman digital baharu, Nurlfix.TV meningkatkan kandungan penerbitan dan teknologi platformnya bagi memastikan salurannya berfungsi di tahap maksima menjelang pelancarannya Januari 2021.
Langkah itu dicapai melalui memorandum persefahaman (MoU) bersama Universiti Teknologi Mara ( UiTM), Iskandar Malaysia Studios (IMS) dan Amazon Web Services (AWS).
Pengerusi Nurflix.TV, Datuk Seri Syed Zainal Abidin Syed Mohd Tahir berkata, ketiga-tiga pihak itu mempunyai kepakaran tertentu yang dapat memastikan kelancaran operasi penstriman tersebut untuk tontonan masyarakat.
Katanya, Nurflix akan hadir dengan kandungan berunsur patut syariah dan menjadi pilihan ibu bapa yang menginginkan paparan selamat ditonton terutama kanak-kanak.
“UiTM akan membantu dari segi kepakaran dalam pelbagai bidang penerbitan kandungan manakala IMS dan AWS menumpukan kepada penggunaan teknologi serta infrastruktur selain penyediaan teknologi platform Nurflix.TV sendiri.

“Nurflix dibangunkan dalam membuka lebih peluang kerja, penjanaan ekonomi industri media dan pembelajaran,” katanya.
Terdahulu beliau menyaksikan majlis menandatangani MoU antara Ketua Pegawai Eksekutif ( CEO) Nurflix, Syah Mohamed ; CEO IMS, Rashid Karim; Dekan Fakulti Files Teater dan Animasi UiTM, Datuk Prof. Dr. A. Razak Mohaideen dan Pengurus Jualan AWS, Suaid Ishak.
Pada majlis sama Nurflix.TV turut melancarkan program Nurkids dan Turath yang akan memberi variasi pada kandungan platform penstriman tersebut.
Nurkids akan menyasarkan penonton dalam kalangan kanak-kanak dan remaja di bawah usia 15 tahun sementara Turath pula program yang memfokuskan kepada pengajian kitab tradisional.
Mengulas lanjut, Syed Zainal yang juga Pengerusi Lembaga Pengarah Universiti Teknologi Mara (UiTM) menegaskan, saluran ini akan secara langsung mendedahkan pelajar UiTM terhadap dunia penerbitan dan lakonan sebenar. – K!ONLINE


Buktikan jika ada sokongan majoriti – Muhyiddin
Oleh ZULKIFLI MANZOR

23 September 2020, 6:05 pm
KUALA LUMPUR – Presiden Parti Pribumi Bersatu Malaysia (Bersatu), Tan Sri Muhyiddin Yassin menegaskan beliau masih Perdana Menteri yang sah.
Ahli Parlimen Pagoh itu berkata, Datuk Seri Anwar Ibrahim perlu membuktikan beliau mempunyai sokongan majoriti Ahli Parlimen jika benar mahu membentuk kerajaan baharu.
“Dakwaan ini hendaklah dibuktikan menurut proses dan kaedah yang ditentukan oleh Perlembagaan Persekutuan. Tanpa melalui proses tersebut, kenyataan Anwar hanya dakwaan semata-mata.
“Sehingga dibuktikan sebaliknya, kerajaan Perikatan Nasional masih berdiri teguh dan saya adalah Perdana Menteri yang sah,” katanya dalam satu kenyataan  hari ini.
Sehubungan itu, Muhyiddin meminta rakyat bertenang menghadapi situasi itu dan akan menangani isu tersebut dengan baik berdasarkan proses undang-undang dan Perlembagaan Persekutuan. – K! ONLINE


Warga emas cedera jatuh dari tingkat empat
Oleh NUR HUDA MUSA

23 September 2020, 6:19 pm
KUALA LUMPUR – Seorang warga emas cedera selepas terjatuh dari tingkat empat bangunan Wisma UTC Pudu Sentral, Jalan Pudu di sini hari ini.
Jabatan Bomba dan Penyelamat Malaysia (JBPM) Kuala Lumpur berkata, pihaknya menerima panggilan kecemasan melalui talian MERS999 memaklumkan tentang kejadian pada pukul 2.12 petang tersebut sebelum mereka bergegas ke lokasi.
“Seramai 12 anggota bersama dua buah jentera dari Balai Bomba dan Penyelamat (BBP) Hang Tuah dan Sri Hartamas telah dikejarkan ke lokasi.
“Setibanya di lokasi anggota bertugas mendapati, terdapat seorang lelaki warga emas berusia dalam lingkungan 70 tahun telah terjatuh dari tingkat empat yang merupakan kawasan parkir kereta,” katanya dalam satu kenyataan di sini hari ini.
Katanya, mangsa yang terjatuh itu didapati tersangkut pada besi penggantung pemampat penyaman udara yang terletak di tingkat satu bangunan.
“Mangsa telah selamat dibawa turun pada pukul 2.48 petang dan kemudiannya diserahkan kepada pihak ambulan untuk diberi rawatan awal,” katanya. – K! ONLINE


Agong nasihati rakyat untuk bertenang
Oleh EDDY AQMAL MOHAMED HAMIDI

23 September 2020, 6:01 pm
KUALA LUMPUR – Majlis mengadap Presiden Parti Keadilan Rakyat (PKR), Datuk Seri Anwar Ibrahim dan isteri, Datuk Seri Dr. Wan Azizah Wan Ismail yang dijadualkan berlangsung semalam telah ditangguhkan susulan kegeringan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.
Istana Negara menerusi satu kenyataan berkata, ketika ini, Al-Sultan Abdullah akan terus menjalani rawatan di bawah pengawasan para pakar perubatan di Institut Jantung Negara.
“Baginda menzahirkan ucapan terima kasih kepada seluruh rakyat, Perdana Menteri, Tan Sri Muhyiddin Yassin, Tun Daim Zainuddin, para Jemaah Menteri Kabinet dan individu-individu termasuk Datuk Seri Anwar Ibrahim yang telah mendoakan kesejahteraan Seri Paduka Baginda.
“Al-Sultan Abdullah turut mengambil kesempatan menasihati seluruh rakyat untuk bertenang dan menjaga kesihatan diri dengan mematuhi prosedur operasi standard kerana negara masih menghadapi ancaman penularan Covid-19,” katanya.
Jelas kenyataan itu, Al-Sultan Abdullah bertitah kepada semua pihak untuk mengutamakan kesejahteraan rakyat dan negara yang dicintai bersama semoga kita dikurniakan keberkatan daripada Allah S.W.T.
“Baginda turut mengajak seluruh rakyat untuk bersama Seri Paduka Baginda berdoa semoga Malaysia terus dilindungi daripada segala bentuk ancaman dan dikurniakan kemakmuran yang berpanjangan,” ujar kenyataan itu. – K! ONLINE


Wang ehsan RM4.2 juta untuk bina rumah asnaf
Oleh KOSMO!

23 September 2020, 4:30 pm
Oleh ROSLIZA MOHAMED
KOTA BHARU – Majlis Agama Islam dan Adat Istiadat Melayu Kelantan (MAIK) telah memperuntukkan RM4.2 juta wang ehsan pada tahun ini bagi pembinaan rumah kepada 80 golongan asnaf menerusi program Bantuan Rumah Kediaman.
Timbalan Yang Dipertua MAIK, Zulkifli Ab. Rahman berkata, setiap kos rumah yang dibina itu dianggarkan bernilai RM48,000.
“Kita sudah menerima senarai 80 golongan asnaf itu untuk menyediakan rumah tersebut yang dijangka akan dibina pada tahun hadapan.
“Semua permohonan mengikut syarat yang ditetapkan dan mereka yang layak sahaja di setiap daerah,” katanya kepada selepas Majlis Penyerahan Zakat Perniagaan 2019 Dan Perbincangan Kerjasama Strategik Agrobank-MAIK.
Pada majlis itu, Pengarah Wilayah Agrobank, Ibrahim Syed Mohd Al Mashoor menyerahkan zakat berjumlah RM142,733 kepada MAIK.-K! ONLINE


Hanya omongan kosong Anwar
Oleh NOR IDAYU BOSRO

23 September 2020, 5:15 pm
Oleh SUBKHI SUDARJI
PUTRAJAYA – Ketua Armada Parti Pribumi Bersatu Malaysia (Bersatu), Wan Ahmad Fayhsal Wan Ahmad Kamal menyifatkan kenyataan Presiden PKR, Datuk Seri Anwar Ibrahim yang mendakwa kononnya mempunyai sokongan majoriti untuk membentuk kerajaan hanyalah omongan kosong.
Jelasnya, jika benar Anwar mempunyai sokongan majoriti, dia perlulah mengemukakan satu persatu bukti senarai nama Ahli Parlimen yang dikatakan memihak kepadanya.
“Selagi mana beliau (Anwar) tidak menunjukkan satu persatu nama-nama dan bilangan Ahli Parlimen yang dikatakan bersama beliau, selagi itu, ia hanyalah omongan kosong.
“Buat masa ini, apa yang dibangkitkan adalah omongan kosong, kita tunggu dan lihat sama ada apa yang dicakapkan itu benar atau tidak,” katanya kepada pemberita selepas program Pertandingan Reka Cipta dan Inovasi Institusi Latihan Kemahiran Belia dan Sukan (ILKBS) 2020 di sini hari ini.
Beliau berkata demikian bagi mengulas tindakan Anwar yang mendakwa sudah mendapat majoriti kerusi Parlimen untuk membentuk kerajaan baharu.

Namun, Ahli Parlimen Port Dickson itu tidak menyebut berapa kerusi yang diperoleh dan memaklumkan akan mengadap Yang di-Pertuan Agong dalam masa terdekat bagi memaklumkan sokongan yang diperoleh. – K! ONLINE


Sekolah pendidikan khas dekat di hati saya – TMJ
Oleh MOHD SHARKAWI LONDING

23 September 2020, 5:53 pm
PASIR GUDANG – Tunku Mahkota Johor, Tunku Ismail Sultan Ibrahim bertitah, sekolah pendidikan khas adalah perkara yang amat dekat di hati baginda dan keluarga.
Titah Tunku Ismail, pendidikan adalah hak untuk semua rakyat tanpa mengira kaum atau agama mahupun keupayaan dan baginda menegaskan, setiap anak Johor berhak mendapat pendidikan asas yang baik.
Baginda bertitah, pembangunan insan yang berilmu dan beradab terutamanya untuk anak-anak rakyat Johor perlu dilaksanakan di ruang pengajaran dan pembelajaran yang kondusif dan selamat ketika pandemik Covid-19 masih berterusan.
“Saya telah mengemukakan beberapa persoalan mengenai pelaksanaan prosedur operasi standard (SOP) dan pengajaran dan pembelajaran (PdP).
“Diharapkan agensi-agensi berkaitan mengambil maklum mengenai isu-isu tersebut untuk memastikan proses pengajaran dan pembelajaran yang terbaik untuk anak-anak Johor,” titah baginda dalam Facebook HRH Crown Of Johor hari ini.
Baginda turut menasihatkan Jabatan Agama Islam dan Jabatan Pendidikan serta Jabatan Kesihatan untuk sentiasa memantau sekolah-sekolah di seluruh negeri Johor agar SOP diikuti dan dilaksanakan dengan kesan minimum terhadap proses PdP.

Terdahulu, Tunku Ismail memaklumkan bahawa baginda dan isteri, Che Puan Khaleeda Bustamam serta dua anak baginda melawat Sekolah Agama Taman Kota Masai di sini.
Baginda bertitah, ia bertujuan meninjau proses PdP di sekolah agama Johor dan melihat pelaksanaan SOP pencegahan penularan jangkitan Covid-19 serta hala tuju pendidikan agama untuk kelestarian anak-anak rakyat negeri Johor dalam membina ilmu agama.
“Kami juga berpeluang berjumpa dengan murid-murid dari Sekolah Kebangsaan Pendidikan Khas Princess Elizabeth dan Sekolah Agama Pendidikan Khas Johor Bahru.
“Kedua-dua sekolah ini masing-masing ditubuhkan untuk memenuhi keperluan pembelajaran khas bagi anak-anak rakyat Johor yang mengalami masalah penglihatan, pendengaran, pertuturan dan autisme,” titah Tunku Ismail. – K! ONLINE


Gabungan PN kekal teguh bersama PM
Oleh MOHD RASDAN AHMAD

23 September 2020, 5:36 pm
KUALA LUMPUR – Semua parti yang bekerjasama dalam kerajaan Perikatan Nasional (PN) hari ini kekal berdiri teguh menyokong kerajaan pimpinan Perdana Menteri, Tan Sri Muhyiddin Yassin.
Pendirian itu dinyatakan menerusi satu kenyataan bersama oleh semua Setiausaha Agong gabungan tersebut yang terdiri daripada Barisan Nasional (BN), Parti Pribumi Bersatu Malaysia (Bersatu) dan  Parti Islam SeMalaysia (Pas).
Turut berada dalam gabungan itu ialah Gabungan Parti Sarawak (GPS), Parti Bersatu Sabah (PBS) dan Parti Solidariti Tanah Airku Rakyat Sabah (STAR).
Justeru, mereka menyangkal dakwaan Presiden PKR, Datuk Seri Anwar Ibrahim yang kononnya beliau mempunyai sokongan majoriti untuk membentuk kerajaan.
“Kenyataan beliau itu tidak lebih hanya merupakan satu lagi ulangan publisiti murahan seperti yang pernah berkali-kali dilakukan sebelum ini.
“Tindakan terbaharu beliau ini juga menyerlahkan sikap rakus dan gila kuasa beliau yang ternyata sama sekali tidak mempedulikan soal kestabilan politik dan ekonomi negara serta nasib rakyat yang terjejas teruk akibat Covid-19,” katanya.

Jelas kenyataan tersebut, gabungan PN yakin rakyat akan bangkit menolak politik sedemikian malah akan bersama-sama menyokong kerajaan PN pimpinan Muhyiddin yang sentiasa prihatin akan kebajikan rakyat. – K! ONLINE


Isu Sumareh: KBS tidak akan campur tangan
Oleh NOR IDAYU BOSRO

23 September 2020, 5:39 pm
Oleh SUBKHI SUDARJI
PUTRAJAYA – Kementerian Belia dan Sukan (KBS) tidak akan masuk campur dalam pertelingkahan Persatuan Bola Sepak Negeri Pahang (PBNP) dengan Persatuan Bola Sepak Malaysia (FAM) mengenai isu membabitkan pemain naturalisasi negara, Mohamadou Sumareh.
Timbalan Menteri Belia dan Sukan, Wan Ahmad Fayhsal Wan Ahmad Kamal berkata, KBS hanya akan memerhati terlebih dahulu dan hanya akan masuk campur jika ada keperluan untuk berbuat demikian berdasarkan pengumuman Menteri.
“Seperti biasa apabila melibatkan persatuan sukan, KBS tidak akan masuk campur. Kita tidak akan masuk campur sama sekali dalam pertelingkahan pemain dengan persatuan atau badan sukan yang mengaturkannya.
“Kita hanya memerhatikan dahulu dan kalau ada keperluan barulah Menteri akan umumkan,” katanya.
Semalam, PBNP melalui kenyataan yang disiarkan menuntut FAM menyelesaikan isu membabitkan pemain naturalisasi pertama negara, Mohamadou Sumareh.

PBNP berkata, FAM sebagai badan induk seharusnya membantu mereka sebagai ahli gabungan dalam mendapatkan penyelesaian kemelut terbabit agar keadilan dapat ditegakkan, sambil mereka turut mendakwa Sumareh sebenarnya berbohong dan ‘mereka-reka cerita.’
Sementara itu FAM dalam kenyataan balas menjelaskan bahawa tuduhan PBNP adalah tidak berasas dan tidak bertanggungjawab.
FAM dalam kenyataan tersebut memaklumkan pihaknya dengan jelas mengikut segala proses, ketetapan dan peraturan sejak dari permulaan kes itu sehingga ke hari ini.
FAM berkata, pihaknya juga turut membantu PBNP dalam memberikan keterangan kepada Persekutuan Bola Sepak Antarabangsa (FIFA) bagi menyelesaikan kes berkenaan. – K! ONLINE


Malaysia tidak ikhtiraf status pelarian Rohingya
Oleh MOHD RASDAN AHMAD

23 September 2020, 4:46 pm
KUALA LUMPUR – Pihak kerajaan sama sekali tidak mengiktiraf status pelarian Rohingya dan mengklasifikasikan mereka sebagai pendatang asing tanpa izin (PATI) yang memegang kad Suruhanjaya Tinggi Bangsa-Bangsa Bersatu Mengenai Pelarian (UNHCR).
Ini kerana Malaysia bukan Negara Pihak kepada Konvensyen Status Pelarian 1951 atau Protokol Status Pelarian 1967, sekali gus tidak mempunyai rangka kerja perundangan atau pentadbiran yang mengawal status dan hak pelarian di negara ini.
Timbalan Menteri di Jabatan Menteri (Tugas-Tugas Khas) Datin Mastura Mohd Yazid berkata, kerajaan bagaimanapun membenarkan mereka untuk tinggal sementara di negara ini, atas dasar kemanusiaan sebelum ditempatkan di negara ketiga oleh UNHCR.
“Kerajaan mengambil maklum kegusaran orang awam yang timbul berhubung pemegang kad UNHCR daripada etnik Rohingya namun dasar kerajaan ketika ini menentapkan pelarian dibenarkan bekerja sendiri iaitu pekerjaan sektor tidak formal.
“Pelarian ini juga bebas bergerak kecuali Sabah dan Sarawak dan mendapat akses perkhidmatan kesihatan di hospital dan klinik kerajaan dengan hanya dikenakan bayaran 50 peratus berbanding harga warga asing yang mempunyai dokumen sah,” katanya dalam sesi soal jawab sidang Dewan Negara hari ini.
Beliau berkata demikian ketika menjawab soalan Ahli Dewan Negara, Senator Prof Emeritus Tan Sri Dr. Ibrahim Shah Abu Shah menyatakan langkah-langkah yang diambil Kerajaan dan polisi kerajaan Malaysia mengenai isu pelarian Rohingya yang sedang berada di Malaysia.K! ONLINE.


UMNO tidak halang ahli parlimennya sokong DSAI -Ahmad Zahid
Oleh MOHD RASDAN AHMAD

23 September 2020, 4:42 pm
KUALA LUMPUR – UMNO dan Barisan Nasional (BN) tidak sama sekali menghalang Ahli Parlimennya untuk mengambil keputusan menyokong Presiden PKR, Datuk Seri Anwar Ibrahim yang berhasrat untuk mengadap Yang di-Pertuan Agong (YDPA) bagi membentuk kerajaan baharu.
Pengerusi BN merangkap Presiden UMNO, Datuk Seri Dr. Ahmad Zahid Hamidi berkata, seperti diketahui umum UMNO dan BN bukan merupakan parti komponen Perikatan Nasional (PN).
Ahmad Zahid yang juga Ahli Parlimen Bagan Datuk berkata, sokongan kepada kerajaan PN adalah sokongan daripada Ahli-Ahli Parlimennya sahaja.
“Saya telah mengikuti sidang media oleh Datuk Seri Anwar Ibrahim, Ahli Parlimen Port Dickson. Sebagaimana diketahui umum, UMNO dan BN bukan merupakan parti komponen PN.
“Sokongan kepada kerajaan PN merupakan sokongan Ahli–Ahli Parlimen sahaja. UMNO dan BN tidak dapat menghalang Ahli-Ahli Parlimen yang mengambil keputusan untuk menyokong Datuk Seri Anwar Ibrahim yang berhasrat untuk mengadap YDPA bagi menyatakan hasratnya,” katanya dalam satu kenyataan di sini hari ini.
Ujarnya, dimaklumkan ramai Ahli-Ahli Parlimen UMNO dan BN yang telah menyatakan sokongan dan pihaknya menghormati pendirian mereka.

Terdahulu, Anwar dalam satu sidang akhbar mendakwa beliau mempunyai sokongan majoriti Ahli Parlimen yang mencukupi bagi membentuk gabungan kerajaan baharu.
Walau bagaimanapun, beliau tidak menyatakan dengan jelas jumlah Ahli Parlimen yang menyokongnya dalam sidang akhbar di Kuala Lumpur semalam.
“Maklumat dan langkah selanjutnya akan saya maklumkan selepas mengadap Baginda Yang di-Pertuan Agong dalam masa yang terdekat,” katanya.
Ahli Parlimen Port Dickson itu berkata, beliau sepatutnya mengadap Yang di-Pertuan Agong kelmarin, namun terpaksa ditangguhkan kerana Seri Paduka menerima rawatan di Institut Jantung Negara.-K! ONLINE


Kekalkan Padang Ipoh seperti sedia ada
Oleh KOSMO!

23 September 2020, 4:20 pm
Oleh ZAKI SALLEH
IPOH – Persatuan Warisan Perak (PHS) membantah keras sebarang projek menaik taraf di Padang Ipoh kerana tindakan tersebut hanya merosakkan keindahan serta nilai warisan padang berusia 130 tahun itu yang telah menyaksikan banyak peristiwa bersejarah dan penting berlaku di bandar ini.
Sekali pun kelulusan untuk membangun telah diberi tetapi selaku pihak berkuasa tempatan (PBT) bertanggungjawab, Majlis Bandaraya Ipoh (MBI) masih boleh membatalkan kerja-kerja tersebut mengikut bidang kuasa yang ada.
Ahli Jawatankuasa PHS, Mohd Taib Mohamed berkata, Padang Ipoh sepatutnya dikekalkan seperti keadaan sedia ada kerana nilai warisan sebegitulah yang dikehendaki oleh warga bandar ini.
Katanya, cadangan untuk membina layar utama untuk memaparkan maklumat tentang bandaraya Ipoh kononnya bagi menarik kunjungan pelancong ke bandar ini juga adalah tidak perlu.
“Adalah lebih baik MBI membaiki dan menyelenggara papan-papan iklan sedia ada di sekitar bandar Ipoh termasuk yang usang untuk memaparkan maklumat berkaitan pelancongan atau bandar ini.

“Jika pun projek tersebut dibiayai oleh pihak lain, tetapi MBI selaku PBT tidak wajar hanya melihat daripada aspek pembangunan. Sama ada kecil atau besar, kerosakan pada Padang Ipoh akan dikesali oleh generasi akan datang bandar ini,” ujarnya.
Gesaan sama disuarakan Historuism, iaitu sebuah badan bebas yang giat melakukan penyelidikan dan mempromosikan pelancongan sejarah negara.
Kata pengasasnya, Mohd. Fareq Rizal Mohd. Fisal, pihak berkuasa di negara ini sepatutnya mencontohi negara jiran seperti Thailand, Indonesia dan Vietnam yang amat sensitif dengan kawasan warisan dan bersejarah.
“Mungkin Padang Ipoh belum diwartakan sebagai tapak warisan, tapi tidak bermakna pihak berkuasa bebas menjalankan kerja-kerja pembangunan,” tegasnya.
Difahamkan, satu projek cahaya dan bunyi hendak dibangunkan di Padang Ipoh dengan kos RM3 juta yang dibiayai Pihak Berkuasa Pelaksanaan Koridor Utara (NCIA).
Projek ini akan melibatkan pencahayaan menarik di kawasan Padang Ipoh termasuk pancuran air yang pastinya menarik para pengunjung serta pembinaan layar gergasi.-K! ONLINE


Anwar mahu sabotaj negara – Ka Siong
Oleh MOHD RASDAN AHMAD

23 September 2020, 6:04 pm
KUALA LUMPUR – Presiden MCA, Datuk Seri Wee Ka Siong mendakwa Datuk Seri Anwar Ibrahim cuba mensabotaj negara dengan membuat pengumuman kononnya beliau mendapat majoriti untuk membentuk kerajaan Persekutuan yang baharu.
Jelasnya, ini dibuktikan dengan kedudukan Indeks FBM KLCI jatuh 10.5 mata sebaik sahaja Pengerusi Pakatan Harapan (PH) itu mengumumkan memperolehi sokongan dengan majoriti lebih banyak dari Ahli-Ahli Parlimen tengah hari tadi.
“Pengumuman Anwar untuk membentuk kerajaan hari ini dilihat seolah mensabotaj negara yang ketika ini sedang sibuk meyakinkan pelabur untuk memulihkan semula ekonomi negara.
“Beliau kembali menggunakan taktik lamanya. Dulu, dia juga pernah mendakwa kononnya mendapat sokongan 30 Ahli Parlimen dan akan ke Putrajaya pada 16 September 2008. Namun, tiada apa berlaku.
“Ketika bercakap kepada pemberita tengah hari tadi pun, beliau dilihat mengelak daripada menyentuh mengenai jumlah nombor atau bilangan Ahli Parlimen yang bersama dengannya,” katanya menerusi satu kenyataan di akaun Facebooknya hari ini.
Sebelum itu, Anwar dalam sidang akhbar khasnya di sebuah hotel di ibu negara hari ini mengumumkan PH berjaya mengambil alih pemerintahan kerajaan Persekutuan daripada kerajaan Perikatan Nasional (PN) selepas mendapat majoriti yang cukup kukuh.

Presiden PKR itu berkata, beliau cuba mengadap Yang di-Pertuan Agong kira-kira jam 11 malam tadi untuk memaklumkan keputusan berkenaan, tetapi ditangguhkan kerana baginda telah dimasukkan ke Institut Jantung Negara (IJN) atas faktor kesihatan.
Mengulas lanjut, Ka Siong berkata, atas kapasiti Presiden MCA, beliau menegaskan pendirian parti itu sebagai jelas, iaitu MCA dan Barisan Nasional (BN) ketika ini masih teguh berdiri bersama Perdana Menteri, Tan Sri Muhyiddin Yassin.
Katanya, di bawah kepimpinan Muhyiddin, kerajaan dapat terus berfungsi dengan baik dan berjaya berhadapan pandemik Covid-19 sejak enam bulan lalu.
kerajaan PN juga dapat memulihkan semula ekonomi negara ketika waktu sukar yang terjejas teruk akibat pandemik Covid-19.
“Sebagai pemimpin politik senior, Anwar sepatutnya lebih bertanggungjawab, apatah lagi ketika ini sedang berlangsungnya Pilihan Raya Negeri (PRN) Sabah.
“Kestabilan negara jauh lebih penting berbanding mengejar cita-cita untuk menjadi perdana menteri,” katanya.  -K! ONLINE


10.6 juta rakyat bakal nikmati BPN 2.0
Oleh NOR IDAYU BOSRO

23 September 2020, 4:03 pm
PUTRAJAYA – Kerajaan menyediakan bantuan tambahan khusus di bawah pakej Kerangka Inisiatif Tambahan Prihatin (Kita Prihatin) dengan peruntukan sebanyak RM10 bilion meliputi Bantuan Prihatin Nasional (BPN) 2.0, Program Subsidi Upah 2.0 dan Geran Khas Prihatin.
Perdana Menteri, Tan Sri Muhyiddin Yassin berkata, sebanyak RM7 bilion diperuntukan di bawah BPN 2.0 yang akan memanfaatkan 10.6 juta penerima daripada golongan berpendapatan 40 peratus terendah (B40) bujang dan bekeluarga serta kumpulan isi rumah berpendapatan 40 peratus pertengahan (M40) bujang dan bekeluarga.
Beliau berkata, kira-kira 3.7 juta isi rumah B40 akan menerima bantuan sebanyak RM1,000, manakala 3.8 juta individu bujang dalam kumpulan sama akan menerima bantuan RM500.
“Kumpulan B40 akan menerima bayaran secara ansuran dengan bayaran pertama sebanyak RM700 akan dibuat Oktober depan dan baki sebanyak RM300 dibayar Januari tahun depan,” katanya ketika mengumumkan pakej Kita Prihatin di sini hari ini.
Muhyiddin berkata, kira-kira 3.1 juta isi rumah M40 tidak terkecuali dan mereka akan mendapat bayaran RM600 bagi yang bekeluarga, manakala RM300 untuk individu bujang.
Menurutnya, kerajaan akan menyalurkan bantuan secara terus kepada 10.6 juta penerima yang telah diluluskan di bawah BPN sebelum ini.

“Tiada permohonan yang perlu dibuat untuk mendapatkan bantuan BPN 2.0. Bagi mereka yang layak, tetapi tidak pernah menerima BPN, kerajaan akan memberi peluang untuk rayuan dan permohonan baharu,” katanya. -K! ONLINE


GPS ‘sokong’ Muhyiddin
Oleh MOHD RASDAN AHMAD

23 September 2020, 4:10 pm
KUALA LUMPUR- Semua ahli parlimen Gabungan Parti Sarawak (GPS) akan terus berdiri dan menyokong kepimpinan Perdana Menteri, Tan Sri Muhyiddin Yassin tanpa berbelah bahagi.
Setiausaha Agung Partinya, Datuk Alaxander Nanta Linggi berkata, GPS sama sekali tidak menyokong Presiden PKR, Datuk Seri Anwar Ibrahim dan menolak dakwaan yang cuba mengaitkan gabungan itu dengan parti komponen Pakatan Harapan (PH).
Sehubungan itu, Alanxander menyeru Anwar menghentikan segala tindakan beliau sebelum ini yang dilihat hanya mendatangkan kekecohan kepada situasi politik negara.
“Kami dari GPS tidak pernah tinggal Muyiddin. GPS memang teguh dengan Perikatan Nasional (PN).
“Cukuplah Anwar.Kita perlukan kestabilan politik demi kepentingan semua,” katanya ketika dihubungi hari ini. K! ONLINE.


Didenda RM20,000 jual pelitup muka RM1.50 seunit
Oleh KOSMO!

23 September 2020, 3:45 pm
Oleh KHAIRUL MOHD. ALI
JOHOR BAHRU – Tindakan sebuah pasar raya di Kulai dekat sini menjual pelitup muka tiga lapisan pada harga RM1.50 seunit mengundang padah apabila didenda RM20,000.
Kompaun dikenakan ke atas syarikat itu susulan operasi yang dijalankan Kementerian Perdagangan Dalam Negeri dan Hal Ehwal Pengguna (KPDNHEP) Johor pada Isnin lalu.
KPDNHEP dalam satu kenyataan berkata, tindakan tegas dilaksanakan susulan menerima aduan daripada orang awam yang memaklumkan pasaraya itu menjual pelitup muka lebih pada harga siling yang ditetapkan RM1 seunit.
“Sepanjang pelaksanaan tempoh Perintah Kawalan Pergerakan (PKP) dan Perintah Kawalan Pergerakan Bersyarat (PKPB), KPDNHEP Johor telah menerima 174 aduan melibatkan penjualan pelitup muka melebihi harga ditetapkan kerajaan.
“Sehubungan itu, sebanyak 3,712 pemeriksaan telah dilaksanakan melibatkan rangkaian kedai ubat, farmasi serta premis yang menjual barangan berkenaan di seluruh Johor,” menurut kenyataan itu.

Kerajaan sebelum ini telah menetapkan harga pelitup muka tiga lapisan iaitu RM1 seunit, manakala pelitup muka dua dan satu lapisan masing-masing RM0.20 dan RM0.15 seunit.
Sementara itu, pelitup muka N95 ditetapkan pada harga RM6 seunit.-K! ONLINE


Lima nelayan Vietnam ditahan sedang tangkap gamat
Oleh KOSMO!

23 September 2020, 3:32 pm
Oleh TOREK SULONG
PASIR PUTEH – Agensi Penguatkuasaan Maritim Malaysia (Maritim Malaysia) Negeri Kelantan berjaya menahan sebuah bot nelayan asing Vietnam bersama empat awak-awak dan seorang tekong yang sedang menangkap gamat secara haram di perairan negara ini di sini semalam.
Pengarah Maritim Kelantan, Kepten Maritim Muhd. Nur Syam Asmawie Yaacob berkata, Ops Kuda Laut itu dijalankan di lokasi 54.2 batu nautika dari muara Tok Bali sebelum mendapati sebuah bot nelayan berwarna kelabu dalam keadaan yang mencurigakan pada pukul 10.15 pagi.
Menurutnya, pada awalnya mereka bertindak agresif dengan menghanyutkan tali berukuran 100 meter panjang ke dalam air bagi menghalang pihak berkuasa menghampiri mereka.
“Pemeriksaan ke atas bot berkenaan mendapati seramai lima nelayan berusia di antara 40 hingga 49 tahun warga Vietnam tanpa sebarang dokumen pengenalan diri.
“Nelayan terbabit menggunakan tangguk besi untuk menangkap gamat. Mereka bukan sahaja merompak hasil laut negara tetapi turut memusnahkan ekosistem dasar laut dan hidupannya,” katanya pada sidang akhbar di Pejabat Maritim Malaysia Negeri Kelantan di sini hari ini.

Muhd. Nur Syam berkata, pihaknya turut menemui 250 kilogram gamat basah yang dianggarkan bernilai RM2,500 yang boleh dipasarkan sehingga RM1,000 bagi setiap kilogram selepas dikeringkan.
“Rampasan bot dan peralatan menangguk serta gamat dianggarkan bernilai RM300, 000.
” Hasil risikan turut mendapati nelayan asing mampu mencuri sehingga tiga tan sehari gamat terpilih daripada gred A yang mungkin boleh membawa kepada kepupusan spesis hidupan itu sekiranya kegiatan itu tidak ditangani,”katanya.
Menurutnya, kes itu merupakan tangkapan ke 49 menerusi Ops Kuda Laut dengan jumlah keseluruhan tahanan seramai 544 orang yang majoritinya merupakan warga Vietnam.
Kes disiasat mengikut Seksyen 15(1)(a) Akta Perikanan 1985 yang membawa hukuman denda sehingga RM6 juta kepada tekong dan RM600, 000 kepada awak-awak jika disabitkan kesalahan.-K! ONLINE


Terkejut ular sawa batik telan ayam
Oleh KOSMO!

23 September 2020, 4:15 pm
Oleh AZAHAR HASHIM
KULIM – Seorang warga emas terkejut melihat seekor ular sawa batik kekenyangan selepas menelan tiga ekor ayam jantan di sebuah reban berhampiran rumahnya di Kampung Pagar Museh, Batu Puteh di sini hari ini.
Lelaki berusia 64 tahun itu menyedari kehadiran reptilia sepanjang dua meter dan seberat sembilan kilogram itu ketika mahu memberi makan ayam jantan miliknya kira-kira pukul 7.30 pagi.
Ketua Operasi Pasukan Bomba Sukarela (PBS) Karangan, Mohd. Syazwan Abd. Hamid
memberitahu, pihaknya menerima panggilan daripada pengadu kira-kira pukul 7.50 pagi.
“Pengadu memaklumkan dia menyedari kehadiran ular sawa itu ketika ingin memberi makanan kepada tiga ekor ayam jantannya yang dibela di dalam reban.
“Sebelum itu, pengadu sudah berasa pelik kerana ayam jantan itu tidak berkokok pada pagi ini seperti kebiasaannya,” katanya di sini hari ini.

Ujarnya, warga emas terbabit terkejut apabila menemui ular sawa tersebut yang kekenyangan selepas menelan semua ayam jantan miliknya.
Mohd. Syazwan berkata, dia bersama seorang lagi anggota PBS Karangan, Muhammad Sukri Mohd. Salleh bergegas ke tempat kejadian.
“Kami mengambil masa hanya kira-kira lima minit untuk menangkap ular tersebut kerana ia tidak terlalu agresif kerana kekenyangan,” ujarnya.
Tambahnya, ular sawa itu dilepaskan ke kawasan hutan yang menjadi habitat asalnya iaitu jauh dari kawasan penduduk.-K! ONLINE


Menu Mi Jeluok percuma untuk anak yatim, asnaf
Oleh AHMAD SHAHERMAN SHAMSURI

23 September 2020, 3:59 pm
Oleh AIMUNI TUAN LAH
GUA MUSANG – Seorang pengusaha kedai makan berkongsi rezeki dengan anak yatim dan golongan kurang berkemampuan atau asnaf untuk hadir dan menikmati menu Mi Jeluok di kedainya di Kampung Sungai Kepa, di sini setiap bulan.
Pemilik kedai Citarasa Kak Nie, Nik Azmani Nik Par, 41, berkata, hidangan istimewa di kedainya itu diberi secara percuma kepada dua golongan terpilih itu.
Menurutnya, setiap bulan anak yatim atau asnaf akan berpeluang merasai makanan di kedainya itu.
Katanya, meskipun sumbangan kepada golongan berkenaan tidak seberapa, namun masakan menggunakan air tangannya itu diharapkan dapat memberi keceriaan kepada golongan terbabit.
“Sejak saya terlibat dalam bidang perniagaan makanan, saya memang berniat ingin bersedekah dengan rezeki yang saya dapat.

“Adakalanya dengan duit kita tidak mampu bagi banyak, jadi sambil berniaga kita bersedekah,” katanya ketika ditemui Kosmo! di sini hari ini.
Nik Azmani berpengalaman lebih 20 tahun dalam bidang perniagaan makanan bersyukur apabila menu di kedainya terutamanya Mi Jeluok menjadi tarikan penduduk di daerah ini.
Katanya, hidangan mi itu menjadi tarikan kerana terdapat pelbagai campuran lauk pauk berasaskan makanan laut.
“Saya bersyukur apabila jualan mi ini mendapat permintaan tinggi apabila tidak menang tangan untuk menyiapkan tempahan pelanggan.
“Saya memberi nama mi jeluok kerana makanan itu banyak memenuhi mangkuk dan penuh dengan campuran lauk pauk seperti ayam, sotong, udang serta ketam,” katanya.-K! ONLINE


BMW bakal pamer jentera baharu di jalanan
Oleh KOSMO!

23 September 2020, 3:48 pm
KUALA LUMPUR – Orang ramai boleh menyaksikan barisan jentera baharu BMW yang disamari dengan karya seni perusahaan tempatan, kumpulan sukarelawan dan pertubuhan bukan kerajaan (NGO) dalam tempoh beberapa minggu akan datang.
Ketua Komunikasi Korporat BMW Group Malaysia, Sashi Ambi berkata, barisan kenderaan BMW tersebut akan dipandu di jalan-jalan raya di sini, sekali gus membuat penampilan sulung di negara ini.
Menurutnya,setiap kenderaan itu akan disamari dengan karya seni yang unik disumbang oleh kumpulan seperti Komuniti Tukang Jahit, Changgih Designs, INKAA serta Kanoe yang telah mengerahkan inisiatif ketika wabak Covid-19 berleluasa di Malaysia.
“Covid-19 menduga kita semua dari pelbagai sudut, namun kami di BMW telah menyaksikan ramai individu serta perniagaan yang telah membuat penyesuaian untuk berjaya mengharungi detik yang mencabar ini. Kami tersentuh dengan semangat juang mereka.
“Menerusi usaha sama yang dijalin dengan perusahaan tempatan yang sedang membangun, kami ingin mengetengahkan jiwa kebebasan, keazaman dan kebingkasan yang telah menunjangi kejayaan mereka,” katanya dalam satu kenyataan di sini hari ini.
Menerusi kerjasama berkenaan, setiap perusahaan tempatan tersebut telah menggubah satu karya seni yang unik bagi mereka.

Orang ramai boleh melayari laman rasmi Facebook atau Instagram BMW Malaysia untuk berpeluang memenangi barangan BMW eksklusif yang dihasilkan melalui kolaborasi dengan Komuniti Tukang Jahit, Changgih Designs, INKAA dan Kanoe. – K! ONLINE


Anwar terdesak cuba rampas kuasa – Annuar Musa
Oleh KOSMO!

23 September 2020, 3:38 pm
Oleh NUR HUDA MUSA
KUALA LUMPUR – Menteri Wilayah Persekutuan, Tan Sri Annuar Musa menyifatkan kenyataan Datuk Seri Anwar Ibrahim adalah percubaan memecahkan solidariti Gabungan Rakyat Sabah (GRS).
Annuar melalui laman Twitternya berkata, dakwaan Presiden Parti Keadilan Rakyat (PKR) yang menyatakan kerajaan pimpinan Perdana Menteri, Tan Sri Muhyiddin Yassin telah tumbang itu turut melunturkan penguasaan kerajaan pusat.
“Kenyataan Anwar adalah percubaan memecah solidariti GRS dan melunturkan ‘incumbancy’ kerajaan pusat.
“Dengan itu, dia harap dapat kelebihan kepada Warisan Plus. Ini sikapnya dari dulu tanpa peduli kesan buruk kepada kestabilan negara dan kesejahteraan rakyat,” katanya.
Katanya, dakwaan Anwar yang mengatakan telah memperoleh sokongan majoriti Ahli Parlimen bagi membentuk kerajaan baharu itu juga ialah satu cubaan untuk merampas kuasa.

“Setelah gagal menghalang usaha mencabar kesahihan Pengampunan Diraja di mahkamah, beliau ternyata terdesak cuba merampas kuasa sebagai jalan terakhir untuk mengelak sesuatu yang paling tidak diingininya,” tegasnya.
Dalam pada itu, Annuar turut berkata, Bursa Saham sekali lagi merudum akibat daripada tindakan Presiden PKR itu.
“Sekali lagi Bursa Saham merudum akibat Anwar. Pelabur kerugian berjuta. Hadiah dari DSAI (Anwar Ibrahim) menjelang PRN (Pilihan Raya Negeri) Sabah. Ada dia peduli?,” katanya. – K! ONLINE


Akta baharu perjudian haram bakal diperkenal
Oleh MOHD RASDAN AHMAD

23 September 2020, 3:54 pm
KUALA LUMPUR -Kerajaan bakal memperkenalkan undang-undang baharu atau akan menambah baik akta sedia ada bagi memastikan kes perjudian haram dapat ditangani secara berkesan di negara ini.
Timbalan Menteri Dalam Negeri, Datuk Seri Dr Ismail Mohamed Said berkata, bagi mencapai hasrat itu, kerajaan sedang melaksanakan perbincangan dan kajian secara teliti bagi memastikan pelaksanaan undang-undang tersebut dapat dibangunkan secara efektif.
“Kementerian Dalam Negeri sentiasa memperhalusi dan berbincang dengan Kementerian Kewangan dan pihak berkuasa tempatan (PBT) yang mengeluarkan lesen perniagaan bagi sesuatu aktiviti perniagaan.
“Kita juga telah dijemput dan mengadakan perbincangang bersama Menteri Kewangan mengenai perjudian awam yang kita harus perketatkan dan di tambah baik dari segi perundangan agar kita dapat tangani secara berkesan,” katanya dalam sesi soal jawab sidang Dewan Negara hari ini.
Beliau berkata demikian ketika menjawab soalan tambahan Ahli Dewan Negara, Senator Ir Md. Nasir Hashim tentang sama ada kerajaan akan melaksanakan undang-undang lebih ketat kepada kegiatan perjudian haram. K! ONLINE.


Siasatan kes hempas kucing selesai
Oleh EDDY AQMAL MOHAMED HAMIDI

23 September 2020, 3:51 pm
KUALA LUMPUR – Kertas siasatan berhubung kejadian seorang lelaki menghempas seekor kucing ke lantai yang tular kelmarin sudah dilengkapkan dan telah diserahkan kepada pihak timbalan pendakwa raya.
Sumber berkata, kertas siasatan berhubung kejadian telah diserahkan kepada pihak timbalan pendakwa raya pagi tadi selepas ia dilengkapkan susulan penahanan suspek semalam.
“Tambah beliau, pihak polis kini sedang menunggu arahan selanjutnya sama ada untuk menuduh suspek atau sebaliknya.
“Kes berkenaan disiasat mengikut Seksyen 29 (1) (a) Akta Binatang 1953 (Pindaan 2013),” tegas beliau.
Terdahulu tular satu klip rakaman televisyen litar tertutup (CCTV) menunjukkan lelaki itu menghempas kucing yang berada di atas keretanya ke lantai.
Susulan daripada kejadian tersebut, Persatuan Haiwan Malaysia dalam paparan di Facebooknya mendedahkan kucing terbabit mengalami kecederaan dalaman akibat tindakan pelaku berkenaan.

Suspek, seorang lelaki tempatan berusia 34 tahun ditahan semalam selepas menyerah diri di Balai Polis Setapak dan kucing berkenaan kini berada dalam jagaan pegawai penguat kuasa di Hospital Veterinar di Cheras.-K!ONLINE


Geng samun sasar motosikal Yamaha 125z
Oleh KOSMO!

23 September 2020, 2:33 pm
Oleh MOHAMAD FAHD RAHMAT
KLUANG – Geng samun menyasarkan Yamaha 125z dikesan aktif melakukan kegiatan jenayah di daerah ini apabila lapan motosikal jenis itu dilaporkan hilang sejak Julai lalu.
Harga yang tinggi jika dijual semula selain mempunyai peminat tersendiri, dipercayai menjadi motif penyamun menyasarkan motosikal jenis itu.
Seorang mekanik kereta, Muhamad Danial Suhaime, 21, berkata, motosikalnya dikesan hilang awal pagi semalam di rumahnya di Taman Seri Impian di sini.
“Saya sedang mandi untuk bersiap ke tempat kerja apabila ayah menyedari motosikal saya lesap di parkir rumah.
“Pagar rumah terbuka luas walaupun udah dikunci sebelum kami sekeluarga tidur. Begitu juga motosikal saya turut dikunci tetapi penyamun boleh juga melarikannya,” katanya ketika ditemui di sini.

Muhamad Danial berkata, dia kerugian RM14,000 kerana motosikal itu baru sahaja selesai dibayar secara ansuran.
Pemangku Ketua Polis Daerah Kluang, Deputi Superintendan Abdul Razak Abdullah Sani berkata, usaha mengesan suspek giat dijalankan.
“Dari Julai hingga hari ini ada lapan kes hilang motosikal Yamaha 125Z.
“Orang ramai diminta sentiasa berhati-hati dan menggunakan kunci tambahan motosikal,” katanya.-K! ONLINE


‘Tidak ada apa-apa yang tumbang atau jatuh’ – KJ
Oleh KOSMO!

23 September 2020, 2:23 pm
Oleh MOHD. HUSNI MOHD. NOOR
PUTRAJAYA – “Baru selesai mesyuarat Jemaah Menteri. Tidak ada apa-apa yang tumbang atau jatuh,” ciap Menteri Sains, Teknologi dan Innovasi, Khairy Jamaluddin Abu Bakar menerusi akaun Twitternya sebentar tadi.
Kenyataan Ahli Parlimen Rembau itu merujuk kepada kenyataan  Presiden PKR, Datuk Seri Anwar Ibrahim tengah hari tadi yang mendakwa mempunyai majoriti untuk membentuk kerajaan baharu.
Difahamkan, Khairy mendakwa, kerajaan sedia ada masih lagi dipimpin Perdana Menteri, Tan Sri Muhyiddin Yassin dan tidak ‘tumbang’ seperti didakwa Ahli Parlimen Port Dickson itu.
Pada sidang akhbar tengah hari tadi, Anwar mendakwa beliau sudah mendapat majoriti kerusi Parlimen untuk membentuk kerajaan baharu.
Namun, tidak menyebut berapa kerusi diperoleh dan memaklumkan akan menghadap Yang di-Pertuan Agong dalam masa terdekat bagi memaklumkan sokongan yang diperolehnya. -K! ONLINE


Seramai 65 ingkar PKPP
Oleh NOR IDAYU BOSRO

23 September 2020, 2:50 pm
PUTRAJAYA – Seramai 65 individu ditahan ingkar Perintah Kawalan Pergerakan Pemulihan (PKPP) dengan tangkapan paling tinggi sebanyak 35 membabitkan kesalahan tidak memakai pelitup muka.
Menteri Kanan (Keselamatan), Datuk Seri Ismail Sabri Yaakob berkata, kesalahan lain yang dikesan termasuklah premis beroperasi tanpa kebenaran (lapan), penjarakan fizikal (tujuh), keluar rumah tanpa alasan munasabah di kawasan PKPD (tujuh) dan gagal menyediakan peralatan serta merekod butiran pelanggan (empat).
Turut ditahan adalah kesalahan masing-masing tiga dan satu tangkapan melibatkan kesalahan masuk kawasan PKPD tanpa alasan munasabah dan gagal membayar caj kuarantin
“Daripada jumlah itu, seramai 63 individu dikompaun manakala dua individu direman,” katanya dalam kenyataan di sini hari ini.
Sementara itu, Ismail Sabri berkata, seramai 32 pendatang asing tanpa izin (PATI), empat penyeludup dan seorang tekong ditahan menerusi Operasi Benteng.
Turut dirampas adalah sebuah bot dan tiga buah kenderaan darat.

Dalam pada itu, katanya, seramai 32,963 individu pulang ke tanah air dari 24 Julai hingga 22 September lalu dan ditempatkan di 75 stesen kuarantin yang ditetapkan.
Daripada jumlah itu, seramai 8,240 individu menjalani proses kuarantin wajib manakala 71 lagi telah dihantar ke hospital.
Sementara itu, sebanyak 17 operasi sanitasi meliputi dua zon merah, tujuh zon kuning dan tujuh zon hijau membabitkan lima negeri dibuat Jabatan Bomba dan Penyelamat.
“Sebanyak tujuh operasi di Sabah, Kedah (enam), Pulau Pinang (dua) dan masing-masing satu di Pahang dan Melaka,” katanya. -K! ONLINE


300 penduduk Rumah Pangsa Tongkang Yard dikawal ketat
Oleh NORLIDA AKMAR IDROS

23 September 2020, 2:39 pm
ALOR SETAR – Lebih 300 penduduk di Rumah Pangsa Tongkang Yard di Seberang Perak di sini dikenakan pengawasan lebih ketat bermula pukul 6 pagi ini selepas 10 kes positif dilaporkan berlaku di kawasan perumahan tersebut.
Kawasan Seberang Perak terletak dalam penguatkuasaan Perintah Kawalan Pergerakan Diperketatkan (PKPD) Secara Pentadbiran Kota Setar susulan penularan Covid-19 bagi Kluster Sungai sejak 11 September lalu.
Tinjauan yang dilakukan mendapati laluan dan pintu pagar utama masuk ke rumah pangsa berkenaan ditutup dengan kawalan ketat anggota polis dan tentera sejak pukul 6 pagi tadi.
Selain itu, petugas Jabatan Kesihatan Negeri Kedah dilihat melakukan ujian saringan terhadap penduduk di khemah dalam pekarangan perumahan tersebut selain proses sanitasi turut dilakukan di situ.
Ketua penduduk rumah pangsa berkenaan, Datuk Ahmad Mansor berkata, kesemua penduduk diarah menjalani saringan dan dipakaikan gelang merah jambu.
“Kami sama sekali tidak dibenarkan keluar dari rumah kerana kes jangkitan di perumahan ini sudah mencecah 10 orang.

“Kawasan rumah kini dalam kawalan ketat pihak polis dan tentera bagi mengelakkan ada aktiviti keluar masuk dari kawasan ini,” katanya ketika dihubungi di sini hari ini.-K! ONLINE


640 kg cili merah tiada permit import dirampas
Oleh MOHD SYALMIZI HAMID

23 September 2020, 3:15 pm
SEBERANG PERAI – Sebanyak kira-kira 640 kilogram cili merah besar dari China dirampas oleh Jabatan Perkhidmatan Kuarantin Dan Pemeriksaan Malaysia (Maqis) di pintu masuk Terminal Kontena Butterworth Utara (NBCT) di sini semalam.
Jurucakap Maqis negeri berkata, rampasan itu dibuat semasa pemeriksaan pihaknya kira-kira pukul 8.40 pagi selepas produk itu didapati diimport tanpa permit yang sah.
“Hasil pemeriksaan mendapati terdapat 102 bakul cili merah besar di dalam sebuah kontena sayuran dari China yang tidak mempunyai permit import.
“Cili yang dirampas itu dianggarkan seberat 640.4 kilogram (kg) dan bernilai RM3,301.64,” katanya kepada di sini hari ini.
Jurucakap itu berkata, kes itu disiasat mengikut Seksyen 11(1) Akta Perkhidmatan Kuarantin dan Pemeriksaan Malaysia 2011 [Akta728].
Menurutnya, hasil pertanian berkenaan memerlukan permit import bagi mengawal perosak lalat buah cili atau Bactrocera latifrons dan memastikan penggunaan sisa racun makhluk perosak yang mematuhi piawaian. – K! ONLINE


Kafeteria jadi pusat hiburan diserbu
Oleh KOSMO!

23 September 2020, 2:29 pm
MOHAMAD NAUFAL MOHAMAD IDRIS
SHAH ALAM – Kegiatan sebuah premis kafeteria yang menukarnya menjadi pusat hiburan terbongkar selepas diserbu pihak berkuasa di Jalan Setia Dagang, Setia Alam di sini kelmarin.
Serbuan selama sejam bermula pukul 1 pagi dilakukan sepasukan polis dari Ibu Pejabat Polis Daerah Shah Alam bersama Majlis Bandaraya Shah Alam.
Timbalan Ketua Polis Daerah Shah Alam, Superintendan Ramsay Anak Embol berkata, hasil pemeriksaan mendapati terdapat 42 pengunjung berusia 20 hingga 45 tahun dalam premis tersebut.
Katanya, kesemua mereka didapati telah melanggar arahan Kementerian Kesihatan Malaysia (KKM) termasuk tiada penjarakan fizikal.
“Sebanyak 42 kompaun telah dikeluarkan kepada pengunjung kerana melanggar arahan Perintah Kawalan Pergerakan Pemulihan (PKPP).

“Bagaimanapun, tiada barang terlarang dijumpai dalam operasi tersebut,” katanya ketika dihubungi di sini semalam.
Beliau menegaskan, MBSA turut mengeluarkan dua kompaun selain tiga notis amaran diberikan kepada pemilik premis. – K!ONLINE


Projek Jom Plog ajak masyarakat jaga kebersihan bandar Taiping
Oleh KOSMO!

23 September 2020, 3:24 pm
Oleh ZAKI SALLEH
TAIPING – Majlis Perbandaran Taiping (MPT) mengajak warga bandar itu untuk sama-sama memainkan peranan menjaga kebersihan dengan penganjuran Projek Jom Plog iaitu beriadah sama ada berjogging atau berjalan sambil mengutip sampah secara sukarela.
Aktiviti ini bertujuan untuk menyemai sikap mengambil berat tentang kebersihan persekitaran serta mendidik masyarakat supaya ringan tulang dalam melaksanakan kerja-kerja amal.
MPT dalam satu kenyataan memberitahu, projek itu yang bermula Khamis ini juga sebagai inisiatif mengalakkan orang ramai mengambil tanggungjawab menjaga kebersihan dan pada masa sama memelihara keindahan Taiping sebagai bandar warisan.
Menurut kenyataan tersebut, Taiping merupakan destinasi tumpuan pelancong dan pastinya kebersihan persekitaran perlu diberi perhatian.
“Projek Jom Plog ini adalah menggantikan aktiviti plogging sebelumnya yang diadakan secara mingguan sebelum bermulannya perintah kawalan pergerakan pada pertengahan bulan Mac lalu.

“Sesuai dengan langkah-langkah kawalan termasuk menjaga jarak fizikal, Jom Plog tidak memerlukan jumlah peserta yang ramai sebaliknya sukarelawan boleh melakukan plogging mengikut kelapangan masing-masing,” ujar kenyataan tersebut.
Jelas kenyataan itu lagi, peserta boleh memilih tarikh dan masa sendiri untuk melaksanakan Jom Plog serta boleh memilih satu dari empat lokasi plogging yang disenaraikan.
Setiap peserta yang telah berjaya menghabiskan sesi Jom Plog perlu berswafoto bersama-sama dengan bungkusan sampah yang telah dikutip berlatarkan pemidang yang disediakan di lokasi akhir.
Foto tersebut perlu hantar ke laman Facebook Program Inisiatif Komuniti Taiping sebagai bukti dan bagi membolehkan peserta mendapatkan potongan 50 peratus tiket masuk ke Zoo Taiping & Night Safari.
Orang ramai boleh mendapatkan kod QR untuk diimbas di Facebook dan Instagram MPT serta di beberapa premis produk pelancongan di bandar Taiping atau menghubungi Bahagian Korporat MPT di talian 05-8080 777.-K! ONLINE


Amanah beri sokongan penuh kepimpinanan Anwar untuk bentuk kerajaan baharu
23 September 2020, 2:23 pm
KUALA LUMPUR – Parti Amanah Negara (Amanah) hari ini menyatakan sokongan sepenuhnya kepada kepimpinan Datuk Seri Anwar Ibrahim untuk membentuk kerajaan baharu.
Presiden Amanah, Mohamad Sabu melalui satu kenyataan mengesahkan perkara tersebut sekali gus menyokong Pengerusi Pakatan Harapan (PH) itu.
“Kami mengambil maklum pengumuman dibuat oleh Pengerusi PH itu yang mendakwa telah memperoleh sokongan majoriti ahli parlimen.
“Kesemua 11 ahli parlimen Amanah, memberikan kepercayaan kepada beliau untuk membentuk kerajaan baharu,” katanya dalam satu kenyataan ringkas hari ini.
Terdahulu, Anwar dalam satu sidang akhbar hari ini mengumumkan telah berjaya mendapat sokongan majoriti ahli parlimen bagi membentuk kerajaan baharu.
Sehubungan itu, beliau yang juga pemimpin PH mendakwa, kerajaan pimpinan Perdana Menteri, Tan Sri Muhyiddin Yassin telah tumbang.

Bagaimanapun, beliau berkata, makluman dan langkah selanjutnya berhubung pembentukan kerajaan baharu akan beliau umumkan selepas mengadap Yang di-Pertuan Agong dalam tempoh terdekat. – K! ONLINE.


DAP beri sokongan Anwar bentuk kerajaan baharu jika perolehi sokongan majoriti
23 September 2020, 2:49 pm
KUALA LUMPUR – DAP memberikan sokongan sepenuhnya kepada Datuk Seri Anwar Ibrahim untuk membentuk kerajaan baharu jika mempunyai sokongan majoriti ahli parlimen.
Setiausaha Agung Dap, Lim Guan Eng dalam satu kenyataan mengesahkan perkara tersebut untuk terus menyokong Pengerusi Pakatan Harapan (PH) itu.
“Kami mengambil maklum pengumuman dibuat oleh Datuk Seri Anwar Ibrahim yang mendakwa memperolehi sokongan majoriti ahli parlimen.
“Kesemua 42 orang ahli parlimen DAP memberikan kepercayaan kepada beliau untuk membentuk kerajaan Persekutuan yang baharu jika mempunyai cukup majoriti,” katanya dalam satu kenyataan hari ini.
Terdahulu, Anwar dalam satu sidang akhbar hari ini mengumumkan telah berjaya mendapat sokongan majoriti Ahli Parlimen bagi membentuk kerajaan baharu.
Sehubungan itu, beliau yang juga pemimpin PH mendakwa, kerajaan pimpinan Perdana Menteri, Tan Sri Muhyiddin Yassin telah tumbang.

Bagaimanapun, beliau berkata, makluman dan langkah selanjutnya berhubung pembentukan kerajaan baharu akan beliau umumkan selepas menghadap Yang di-Pertuan Agong dalam tempoh terdekat. – K! ONLINE.


Bidaan nombor siri DDV kutip RM1.98 juta
Oleh KOSMO!

23 September 2020, 2:45 pm
Oleh ROSLIZA MOHAMED
KOTA BHARU – Jabatan Pengangkutan Jalan (JPJ) Kelantan mengutip sebanyak RM1.98 juta untuk bidaan nombor siri pendaftaran DDV hanya dalam tempoh seminggu.
Pengarahnya, Hanif Yusabra Yusuf berkata, kutipan itu bermula 17 September dan berakhir Isnin lalu dan ia merupakan kutipan terbesar bidaan nombor siri DDV berbanding nombor siri pendaftaran lain.
Katanya, nombor pendaftaran DDV 1 mendapat bidaan tertinggi sebanyak RM 250,000 melibatkan 11 pembida dan merupakan harga bidaan JPJeBID tertinggi bagi seluruh negara untuk tahun 2020 setakat ini.
“Sebelum ini, kita menyasarkan jumlah kutipan hasil siri pendaftaran DDV sebanyak RM 1.5 juta, namun selepas siri JPJeBid ditutup pada 21 September lalu rekod kutipan hasil adalah sebanyak RM 1.98 juta.
“Pada tahun lalu, rekod tertinggi bidaan merupakan nombor ALL 1 adalah sebanyak RM 278,000.00 sejak sistem JPJeBID diperkenalkan,” katanya dalam satu kenyataan di sini hari ini.

Menurut Hanif Yusabra, sepanjang tempoh pelaksanaan sistem JPJeBID diperkenalkan bermula dengan siri DDP hingga DDU, jumlah kutipan hasil JPJ Kelantan adalah sebanyak RM 8,467,787.
Katanya, baki nombor pendaftaran yang tidak dibida akan dibuka kepada umum untuk dibeli oleh orang awam mengikut harga minimum seperti kategori Nombor Bernilai Utama RM20,000, Nombor Menarik bernilai antara RM2,000 hingga RM3,000, Nombor Popular RM500 manakala Nombor Semasa RM300.
“Orang awam yang berminat untuk mendapatkan baki nombor pendaftaran ini, boleh berurusan di Pejabat JPJ Negeri atau Cawangan.
“Selain itu, orang awam juga disarankan untuk memiliki ID mySIKAP awam bagi mendapatkan senarai nombor semasa yang masih belum didaftarkan lagi dan seterusnya membeli secara atas talian,” katanya.


Annuar Musa diperintah pengawasan Covid-19
Oleh MOHD RASDAN AHMAD

24 September 2020, 10:50 pm
KUALA LUMPUR – Setiausaha Agung Barisan Nasional (BN), Tan Sri Annuar Musa telah menerima perintah pengawasan dan pemerhatian bagi kontak jangkitan Covid-19 dari Pejabat Kesihatan Kota Kinabalu, Sabah hari ini.
Beliau yang juga Menteri Wilayah Persekutuan diperintah menjalani pengawasan berikutan kontak rapat Ahli Majlis Tertinggi (MKT), Datuk Razlan Rafii yang kini disahkan positif Covid-19.
“Dengan perintah ini, saya dikehendaki menjalani kuarantin di kediaman di Kota Kinabalu bagi tempoh tertentu.
“Untuk makluman, dua hari lepas saya telah jalani ujian RT-PCR Covid-19 di Hospital Kuala Lumpur (HKL) dan disahkan negatif.
“Hari ini saya jalani satu lagi ujian oleh Jabatan Kesihatan Kota Kinabalu dan keputusan dijangka diperolehi sehari dua lagi,” ujarnya melalui satu kenyataan di sini hari ini.
Sehubungan dengan itu jelasnya, dia terpaksa membatalkan semua jadual termasuk ceramah perdana bersama Perdana Menteri Tan Sri Muhyiddin Yassin malam ini dan lawatan ke Pitas serta Kota Belud esok.

Namun jelasnya, dia akan terus bertugas dari kediaman dan berkomunikasi seperti biasa dengan semua peringkat jentera.
“Saya pohon maaf atas sebarang kesulitan berbangkit. Saya menyeru agar semua jentera BN dan GRS terus berjuang habis-habisan 48 jam terakhir ini dan terus mengajak rakyat Sabah supaya ubah balik, tolak Warisan agar rakyat dan bumi Sabah terbela sepenuhnya,” tegasnya. – K! ONLINE.


LGK diiktiraf antara tujuh lapangan terbang terbaik oleh ACI
Oleh KOSMO!

24 September 2020, 9:15 pm
KUALA LUMPUR – Lapangan Terbang Antarabangsa Langkawi (LGK) muncul salah satu daripada tujuh lapangan terbang yang diiktiraf oleh Majlis Lapangan Terbang Antarabangsa (ACI) disebabkan prestasi terbaik dalam menyediakan fasiliti dan perkhidmatan kepada pelanggan.
LGK akan disenaraikan Ketua Pengarah ACI Roll of Excellence, yang diwujudkan sejak 2011 untuk memberikan penghargaan kepada lapangan terbang yang dianggap menyediakan perkhidmatan terbaik secara konsisten oleh penumpang.
Maklum balas penumpang diperolehi daripada kaji selidik Kualiti Perkhidmatan Lapangan Terbang yang dijalankan setiap tahun oleh ACI, yang menetapkan penanda aras global bagi lapangan terbang.

Ketua Pegawai Eksekutif Kumpulan Malaysia Airports, Datuk Mohd. Shukrie Mohd. Salleh berkata, penghormatan tersebut memberi motivasi kepada komuniti lapangan terbang dan rakan kongsi untuk terus memberi perkhidmatan terbaik dalam tempoh mencabar kini.
“Kami mengucapkan terima kasih kepada sokongan berterusan pelanggan dan mengharapkan masyarakat akan kembali yakin menggunakan perjalanan udara dengan langkah keselamatan tertinggi yang diambil bagi memastikan keselamatan mereka,” katanya  dalam kenyataan yang dikeluarkan di sini semalam.
Sebagai pintu masuk kepada salah satu destinasi pelancongan utama negara, LGK dinaik taraf pada 2018 untuk menampung empat juta penumpang setahun.

Ia merekodkan pergerakan 2.9 juta penumpang pada 2018, peningkatan lapan peratus berbanding tahun sebelumnya.


Jakim anjur seminar persediaan pensijilan halal skim peranti perubatan
Oleh KOSMO!

24 September 2020, 10:34 pm
Oleh MOHD. HUSNI MOHD. NOOR
PUTRAJAYA – Fokus halal kini tidak lagi terhad kepada aspek makanan dan perkhidmatan sahaja sebaliknya ia diperluaskan kepada industri peranti perubatan.
Justeru, Jabatan Kemajuan Islam Malaysia (Jakim) kini sedang mempersiapkan pelbagai pihak berkepentingan untuk memahami proses pensijilan halal berkenaan sebagai persediaan untuk diguna pakai bukan sahaja di Malaysia tapi di seluruh dunia.
Bahagian Pengurusan Halal (BPH), Jakim dalam kenyataan berkata, penganjuran Seminar Persediaan Pensijilan Halal Skim Peranti Perubatan selama dua hari berakhir semalam adalah satu usaha mempersiapkan pihak berkepentingan dalam industri berkenaan.
Menurutnya, seminar secara tertutup berlangsung di Movenpick Hotel & Convention Centre, KLIA, Sepang itu dihadiri kakitangan
dari Jabatan Agama Islam Negeri (JAIN), Majlis Agama Islam Negeri (MAIN), Jabatan Standard Malaysia (JSM) dab Pihak Berkuasa Peranti Perubatan (MDA).
“Satu standard khusus di bawah MS2636:2019 (Halal Medical Device – General Requirements) bagi peranti perubatan patuh syariah telah dibangunkan oleh Jabatan Standard Malaysia (JSM).

“Ia kelak akan diguna pakai oleh Jakim, JAIN dan MAIN bagi pensijilan halal peranti perubatan seterusnya mampu memberi impak besar kepada sektor perkhidmatan kesihatan dan perubatan negara.
“Skim peranti pensijilan peranti perubatan yang dibangunkan JSM itu adalah yang pertama di peringkat dunia,” katanya.
Jelas beliau, insiatif yang dibangunkan Jakim bersama agensi-agensi berkepentingan itu mampu memberi impak maksima kepada sektor perkhidmatan kesihatan dan perubatan negara.
“Konsep halal bagi peranti perubatan perlu meliputi keseluruhan rantaian penghasilan dan penggunaan peranti perubatan.
“Selain itu, ia turut membabitkan pemerolehan sumber bahan mentah dari unsur yang dibenarkan oleh syarak, proses yang tidak membabitkan bahan-bahan yang diharamkan, pembungkusan, pelabelan, logistik dan sebagainya,” katanya.
Majlis penutup seminar itu disempurnakan Timbalan Ketua Pengarah (Dasar) Jakim, Hakimah Mohd Yusoff.-K!ONLINE


Mangsa keempat keracunan gas karbon monoksida sedar dari koma
Oleh MOHD SYALMIZI HAMID

24 September 2020, 11:10 pm
SEBERANG PERAI – Seorang mangsa keracunan gas karbon monoksida pada minggu lalu, Nor Aqilah Mohd. Safwan, 21, yang dirawat di Hospital Angkatan Tentera Tuanku Mizan, Kuala Lumpur telah sedar dari koma.
Ketua Polis Daerah Seberang Perai Tengah, Asisten Komisioner Shafee Abd. Samad berkata, Nor Aqilah bagaimanapun sedang menerima rawatan di Unit Rawatan Rapi (ICU) di hospital itu.
“Dia telah sedar dari koma dan mengangguk kepala tanda kenal ahli keluarga yang datang melawat,” katanya kepada pemberita di sini sebentar tadi.
Dalam kejadian di sebuah stesen minyak di Lebuh Raya Utara-Selatan dekat Permatang Pauh pada minggu lalu, Nor Aqilah bersama kembarnya, Nor Adilah serta dua rakan, Sharifa Fariesha Syed Fathi dan Ayunie Shazwanie Shabri berusia 21 tahun ditemui tidak sedarkan diri di dalam sebuah kenderaan pelbagai guna (MPV) yang enjinnya masih hidup ketika sedang berhenti rehat.
Sharifah Fariesha disahkan terkorban di dalam MPV jenis Honda Odyssey itu, manakala Ayunie Shazwanie meninggal dunia ketika dirawat di Hospital Seberang Jaya di sini akibat keracunan gas karbon monoksida.
Nor Adilah yang dikejarkan ke Hospital Angkatan Tentera Lumut, Perak turut meninggal dunia. – K! ONLINE


Platinum Oil sasar jualan minyak pelincir baharu cecah 8,000 botol sebulan
Oleh KOSMO!

24 September 2020, 9:51 pm
SHAH ALAM – Platinum Oil Sdn. Bhd. (Platinum Oil) mengunjurkan jualan bagi produk terbaharunya, minyak pelincir kenderaan Fully Synthetic 0W20 SN/Ci4 mencecah kepada 8,000 botol sebulan.
Ketua Pegawai Eksekutif Platinum Oil, Datuk Seri Suhaimi Hashim berkata, melalui sokongan dan komitmen daripada lebih 300 ejen dan pengedarnya, nilai unjuran jualan itu bakal dicapai.
Menurut beliau, syarikat optimis terhadap produk minyak pelincir itu akan mendapat tempat di pasaran meskipun dalam keadaan ekonomi sukar kini.
“Kami telah menjalankan kajian dan pembangunan yang teliti untuk mengeluarkan produk yang dikuasakan dengan Teknologi Tanpa Geseran (ZFT),” katanya.
Beliau berkata demikian pada majlis pelancaran minyak pelincir baharu itu di pejabatnya di Seksyen 23 di sini baru-baru ini.
Suhaimi menjelaskan, produk berformulasi Fully Synthetic 0W20 itu mampu melindungi enjin daripada suhu yang tinggi seterusnya meningkatkan prestasi dan tahap kecekapan enjin kenderaan dengan lebih optimum.

Tambah beliau, gred tersebut sesuai untuk kenderaan alaf baharu yang menekankan ciri mesra alam kerana ia menghalang dan membersihkan karbon yang boleh terbentuk sewaktu proses pembakaran dalam enjin, secara tidak langsung ia akan mengurangkan pembebasan karbon kepada alam sekitar.


Transformasi jenama AirAsia Digital
Oleh MUHAMMAD IKHWAN IDERIS

24 September 2020, 9:20 pm
KUALA LUMPUR – Jenama AirAsia yang sebelum ini sinonim dengan penerbangan tambang murah bakal ditransformasikan kepada syarikat digital berasaskan pelancongan, gaya hidup dan perkhidmatan kewangan menerusi pengenalan AirAsia Digital.
AirAsia Digital merupakan cabang digital Kumpulan AirAsia, yang sebelum ini dikenali sebagai RedBeat Ventures.
Ketua Pegawai Eksekutif AirAsia Goup, Tan Sri Tony Fernandes berkata, pihaknya melihat semua pilihan untuk menjana modal bagi pertumbuhan AirAsia Digital, namun menegaskan pihaknya tidak memerlukan jumlah yang besar.
Jelas beliau, AirAsia telah memiliki semua yang diperlukan termasuk jenama yang baik, pelanggan, data dan kepakaran bagi memastikan AirAsia Digital menjadi platform pilihan untuk komuniti di rantau Asia Tenggara.
“Ia (permodalan) boleh jadi dalam bentuk hutang atau ekuiti, kami baru memulakan proses ini. Kami membuat semua ini (inisiatif digital) menerusi modal kami sendiri, sama seperti ketika kami membina AirAsia,” katanya.
Beliau berkata demikian pada sesi taklimat media mengenai AirAsia Digital di sini semalam.
Turut hadir Pengerusi Eksekutif AirAsia Group, Datuk Kamarudin Meranun dan Presiden (AirAsia Digital) AirAsia Group, Aireen Omar.
Menurut Tony, AirAsia Digital bukan satu pelan alternatif (pelan B) untuk syarikat dan cuba lari daripada industri penerbangan yang teruk menerima kesan pandemik Covid-19, sebaliknya pihaknya telah merancang untuk memulakan inisiatif berkenaan sejak dua tahun lalu.
Katanya, pandemik Covid-19 hanya mempercepatkan proses tersebut.
“Ini adalah pelan A, kami sentiasa ingin mempelbagaikan punca pendapatan bagi syarikat. Kami melihat industri penerbangan akan kembali pulih dan ini dapat dilihat daripada operasi penerbangan peringkat domestik,” katanya.


AmBank tawar bantuan pembayaran untuk pelanggan pada hujung minggu
Oleh KOSMO!

24 September 2020, 9:01 pm
KUALA LUMPUR – AmBank akan menawarkan bantuan pembayaran untuk pelanggan di cawangan tertentunya yang  akan beroperasi pada 25, 26 & 27 September ini.
Menurut kenyataan yang dikeluarkan di sini semalam, perkhidmatan perbankan yang dibuka pada hujung minggu ini bertujuan untuk melayan pelanggan yang memerlukan bantuan berhubung bantuan pembayaran balik selepas berakhirnya moratorium.
Para pelanggan digalakkan melayari website,  ambank.com.my/RA dengan segera untuk maklumat lanjut dan bantuan.
Selain itu, pelanggan juga boleh menghubungi pusat panggilan AmBank di talian 03-2178 8888 untuk pelanggan individu manakala di talian 03-2178 3188 untuk pelanggan Perusahaan Kecil dan Sederhana.


Terengganu FC mahu kembali bangkit
Oleh MOHD AZLI ADLAN

24 September 2020, 9:01 pm
PEMAIN Terengganu FC diseru agar bangkit untuk kembali meraih kemenangan pada aksi Liga Super menentang Polis Diraja Malaysia (PDRM) di Stadium Sultan Mizan Zainal Abidin, Kuala Terengganu malam esok.
Pengurus pasukan Terengganu FC, Ahmad Shahrizal Yahya berkata, kekecewaan tewas tiga aksi berturut-turut sebelum ini harus dilupakan segera.
“Kita tidak boleh lagi keciciran mata dalam tiga baki perlawanan terakhir Liga Super musim ini untuk menjamin kedudukan terbaik dalam liga.
“Sehubungan itu, aksi menentang PDRM di gelanggang sendiri malam esok (ini) wajib dimenangi untuk tiga mata penting,” katanya kepada Kosmo! di Kuala Terengganu hari ini.
Ahmad Syahrizal menegaskan, pemain Terengganu FC sebenarnya tidak bermain teruk ketika menentang Melaka United, Johor Darul Ta’zim (JDT) dan UiTM FC sebelum ini walaupun tewas dalam ketiga-tiga pertemuan itu.
Katanya, selain faktor nasib, beliau tidak menolak kemungkinan strategi dan taktikal Terengganu pada setiap perlawanan itu sudah dibaca pasukan lawan.

“Apa pun, saya pasti ketua jurulatih Terengganu FC, Mohd. Nafuzi Zain sudah merencana taktikal lebih ampuh untuk memburu tiga mata penting pada aksi nanti,” katanya. – K! ONLINE


Deliver2Me mudahkan pelanggan berbelanja di Kedai Mesra Petronas
Oleh KOSMO!

24 September 2020, 9:59 pm
KUALA LUMPUR – Setel, platform e-pembayaran pertama di Malaysia memperkenalkan, Deliver2Me perkhidmatan pembelian dalam kereta pertama di Malaysia dengan pengenalan Setel Wallet, pembayaran tanpa tunai di Kedai Mesra Petronas.
Menyasarkan mereka yang sentiasa sibuk, Deliver2Me menawarkan pilihan yang mudah untuk berbelanja tanpa perlu meninggalkan kenderaan masing-masing.
Bagi pengguna yang lebih gemar berbelanja di dalam kedai, mereka boleh menggunakan Setel Wallet, sistem tanpa tunai untuk membayar barangan dengan mudah di 800 rangkaian Kedai Mesra.
Ketua Pegawai Eksekutif Setel, Iskandar Ezzahuddin berkata, Setel kini berjaya mencapai matlamatnya untuk menembusi pasaran peruncitan mudah alih di Malaysia.

Menurut beliau, dengan pengenalan Deliver2Me dan Setel Wallet yang menampilkan ciri-ciri baharu serta inovatif, telah memberi kemudahan yang lebih baik di samping membantu
memaksimumkan keselamatan pengguna Setel di stesen minyak Petronas di seluruh negara.
“Ciri yang menerima permintaan tinggi ini membolehkan pembayaran barangan di Kedai Mesra dilakukan dengan sentuhan fizikal yang minimum sebagai ciri keselamatan tambahan menerusi Setel.

“Pengguna juga bukan sahaja dapat memperoleh mata ganjaran Mesra, malah menebus mata ganjaran terus daripada aplikasi tersebut,” katanya dalam kenyataan yang dikeluarkan di sini semalam.

Iskandar menerangkan, penambahan dua ciri ini merupakan batu loncatan dalam usaha syarikat membawakan lebih banyak lagi ciri intuitif yang disesuaikan untuk setiap pelanggan, sejajar dengan kepelbagaian tawaran yang semakin meningkat.
Deliver2Me kini boleh digunakan di enam stesen Petronas yang mengambil bahagian di Lembah Klang dan akan diperluaskan secara berperingkat ke semua stesen yang menggunakan Setel di seluruh negara bermula suku pertama 2021.
Setel juga boleh digunakan di lebih 900 stesen Petronas di seluruh negara dan percuma buat pengguna iOS serta Android melalui muat turun di Apple Store, Google Play Store dan Huawei AppGallery.


Perak jumpa Terengganu di final
Oleh MUHAMMAD ZUHAILY BADLISHAH

24 September 2020, 10:15 pm
KUALA LUMPUR – Perak mengesahkan tempat ke pentas final Piala Tun Abdul Razak musim ini selepas mencatat kemenangan 4-3 ke atas Kuala Lumpur pada aksi separuh akhir di Stadium Hoki Nasional, Bukit Jalil malam tadi.
Ia menyaksikan Perak bakal membuat perhitungan dengan gergasi hoki tanah air, Terengganu pada final, Sabtu ini selepas lawan itu menang 4-3 ke atas Pahang dalam satu lagi aksi separuh akhir yang berlangsung sebelah petang tadi.
Bagaimanapun, Perak yang dikendalikan jurulatih penjaga gol kebangsaan, Roslan Jamaluddin tidak berdepan laluan mudah apabila terpaksa berhempas pulas sepanjang perlawanan itu.
Apa tidaknya, benteng pertahanan Perak terpaksa bekerja keras menahan asakan Kuala Lumpur selepas mendahului lawan dengan kedudukan 4-1.
Empat gol Perak ketika itu dijaringkan Arif Sabron pada minit ke-11, Muhammad Azrai, Aizad Abu Kamal (m-17), Syed Syafiq Syed Cholan (m-24) dan Mohamad Zulhamizan Awang Abas (m-34).
Kuala Lumpur berjaya mempamer kebangkitan menarik menerusi dua gol daripada penyerang kebangsaan, Muhammad Shahril Saabah dan satu jaringan Harvinder Singh Makbul Singh menjadikan kedudukan 4-3 pada suku masa keempat.

Namun, hasrat skuad kendalian S. Selvaraju itu untuk cuba menyamakan kedudukan tidak kesampaian apabila Perak berjaya mengatur semula permainan mereka sehingga wisel tamat perlawanan dibunyikan. – K! ONLINE


Bapa hilang sejak kelmarin ditemui lemas
Oleh MOHD SYALMIZI HAMID

24 September 2020, 9:00 pm
SEBERANG PERAI – Usaha pencarian seorang lelaki yang tidak pulang ke rumah sejak kelmarin oleh keluarganya bernoktah apabila lelaki itu ditemui sudah tidak bernyawa di dalam laut di Kilometer 7.2, Jambatan Pulau Pinang di sini petang tadi.
Mayat lelaki berusia 57 tahun itu ditemui kira-kira pukul 1 tengah hari dalam keadaan terapung.
Ketua Polis Daerah Seberang Perai Tengah, Asisten Komisioner Shafee Abd. Samad berkata, terdahulu polis menerima laporan daripada anak lelaki mangsa tengah hari semalam yang memaklumkan bapanya tidak pulang ke rumah selepas keluar pada pukul 2.30 petang kelmarin.
“Lelaki itu dan ahli keluarganya dari Lunas, Kedah pergi mencari mangsa sebelum terjumpa motosikal milik lelaki itu di Kilometer 4, Jambatan Pulau Pinang arah Perai.
“Anak mangsa tidak menemui bapanya di tempat kejadian dan beranggapan motosikal jenis Yamaha LC itu rosak.
“Petang tadi, polis menerima maklumat satu mayat akan dibawa ke Jeti Pangkalan Marin Batu Uban, George Town dan pemeriksaan mendapati mayat itu adalah mangsa yang dilaporkan hilang,” katanya kepada pemberita di sini hari ini.

Shafee berkata, pemeriksaan mendapati tiada sebarang kesan kecederaan dan unsur jenayah.
“Hasil bedah siasat di Hospital Seberang Jaya mendapati punca kematian mangsa disebabkan lemas.
“Siasatan mendapati si mati dipercayai membunuh diri kerana masalah kewangan,” katanya. – K! ONLINE


KFA yakin selesaikan proses penswastaan
Oleh KOSMO!

24 September 2020, 7:53 pm
Oleh MOHD RAFIE AZIMI
ALOR SETAR – Pelaksanaan Perintah Kawalan Pergerakan Diperketatkan (PKPD) Secara Pentadbiran di Kota Setar menjadi antara faktor Persatuan Bola Sepak Kedah (KFA) belum melengkapkan proses pemisahan dan penswastaan kelab bola sepak (FC).
Presiden KFA, Muhammad Sanusi Md. Nor berkata, ketika ini pihaknya berdepan masalah untuk menyelesaikan beberapa dokumen berkaitan memandangkan pejabat agensi terlibat yang berada di Kota Setar ditutup.
“Semua sedia maklum bahawa kita berdepan dengan pelaksanaan PKPD sejak 11 September lalu hingga esok.
“Apabila pejabat dibuka semula pada 26 September depan, kita akan selesaikan semuanya. Kita telah serahkan surat kepada Persatuan Bola Sepak Malaysia (FAM) bagi meminta lanjutan namun jika permintaan itu tidak dibenarkan pun, kita yakin dapat selesaikan semuanya sebelum 30 September,” katanya.
Beliau berkata demikian kepada pemberita selepas mempengerusikan Mesyuarat Jawatankuasa Khas Keselamatan Negeri (JKKN) berkaitan Covid-19 di Pusat Kawalan Operasi Bencana (PKOB) Daerah Kota Setar di sini hari ini.

Tambahnya, antara dokumen yang belum diselesaikan adalah berkaitan urusan di bawah Lembaga Hasil Dalam Negeri (LHDN) dan Kumpulan Wang Simpanan Pekerja (KWSP).
“Saya boleh katakan 98 peratus urusan termasuk nama dan logo telah selesai. Oleh itu para penyokong tidak perlu bimbang dan kita akan pastikan pasukan ini tidak tergelincir ke Liga M3,” katanya.
Dalam pada itu, beliau berkata, setakat ini masih belum ada keputusan mengenai pemilik sebenar pasukan itu pada musim depan.
“Kita belum putuskan lagi sama ada nak jual kepada pemilik lain atau KFA sendiri yang memegang saham 100 peratus dalam Kedah FC.
“Kalau ada pihak lain yang berminat memiliki pasukan ini, kita terbuka tetapi mereka perlu datang dan tunjukkan kemampuan kewangan yang meyakinkan sebelum langkah seterusnya diambil,” katanya.
Beliau bagaimanapun tidak menolak kemungkinan KFA terlebih dahulu memiliki kelab itu 100 peratus di awal proses penswastaan, sebelum sebahagian sahamnya dijual kepada pihak lain yang berkemampuan pada masa depan. – K! ONLINE


Minyak masak, barangan berasas lembu seludup dirampas
Oleh KOSMO!

24 September 2020, 7:04 pm
Oleh YATIMIN ABDULLAH
RANTAU PANJANG – Cubaan menyeludup keluar minyak masak dan pelbagai barangan berasaskan lembu seperti daging, hati, perut dan limpa ke negara jiran berjaya digagalkan oleh Pasukan Gerakan Am (PGA) Batalion 7 di pangkalan haram Jelutong pagi tadi.
Rampasan berjumlah lebih RM90,000 termasuk tiga buah kereta sorong itu dilakukan di sebuah rumah kosong di kawasan tersebut.
Pegawai Pemerintah Pasukan Gerakan Am (PGA) Batalion 7, Superitendan Azhari Nusi berkata, serbuan pada pukul 5.45 pagi itu hasil rondaan rutin yang dijalankan oleh pasukannya.
Menurutnya, semasa rondaan anggota PGA ternampak sebuah rumah kosong berhampiran kawasan berkenaan.
“Hasil pemerhatian yang dijalankan mendapati sekumpulan lelaki sedang menolak kereta sorong yang berisi beberapa buah kotak ke arah tebing sungai.

“Sejurus anggota PGA memperkenalkan diri, semua lelaki tersebut bertindak pantas melarikan diri ke negara jiran menggunakan perahu,” katanya.
Azhari memberitahu, pemeriksaan keatas rumah itu telah membawa kepada penemuan 71 kotak minyak masak.
Katanya, selain itu PGA turut menemui pelbagai jenis barangan berasaskan lembu seberat 3.1 tan.
“Siasatan awal mendapati kesemua barangan yang dirampas itu cuba diseludup ke negara jiran menggunakan pangkalan haram.
“PGA tidak akan berkompromi dengan mana-mana pihak yang melanggar undang-undang negara,” ujarnya.-K!ONLINE


Warga emas rugi RM50,000 atap rumah diterbangkan ribut
Oleh KOSMO!

24 September 2020, 8:48 pm
Oleh NUR SHARIEZA ISMAIL
SEPANG – Sepasang warga emas terpaksa menanggung kerugian kira-kira RM50,000 selepas rumah mereka di Kampung Desa Putra dekat sini ranap dalam kejadian ribut yang berlaku Selasa lalu.
Mangsa, Yusof Md. Nor 56, berkata, bumbung rumahnya diterbangkan angin kencang manakala rumahnya dinaiki air dalam kejadian kira-kira pukul 3.45 petang itu.
“Kami sekeluarga tidak sempat menyelamatkan barangan keperluan kecuali televisyen dan kipas angin.
“Barang-barang lain seperti pakaian habis basah dan dianggarkan kerugian yang dialami kira-kira RM50,000,” katanya ketika ditemui Kosmo! di sini hari ini.
Yusof berkata, kejadian ribut dan hujan lebat yang meranapkan rumahnya itu adalah kali kedua sejak kejadian pertama berlaku pada Mac 2018.

Katanya, ketika kejadian, dia bersama lima ahli keluarganya sedang menonton televisyen apabila hujan lebat mulai turun disertai dengan petir sabung-menyabung dan angin ribut.
“Saya terus ke bahagian anjung rumah untuk melaungkan azan dan tiba-tiba terlihat bumbung rumah terangkat diterbangkan angin manakal siling bumbung jatuh menghempap lantai tidak jauh dari tempat saya berdiri.
“Tidak lama kemudian, semua bumbung rumah terangkat dibawa angin ribut. Atap depan rumah pula terbelanting sehingga ke bahagian belakang,” katanya.
Terdahulu, Yusof menerima kunjungan Pengerusi Badan Perhubungan UMNO Selangor, Tan Sri Noh Omar yang melawat mangsa ribut dan yang terjejas.
Dalam pada itu, Noh Omar berkata, kerajaan negeri di bawah jawatankuasa bencana daerah perlu mengambil tindakan segera membantu mangsa-mangsa yang terjejas akibat ribut yang berlaku di sekitar kawasan tersebut.
Katanya, berdasarkan rekod, sebanyak 81 buah rumah di Desa Pinggiran Putra dan 41 rumah di Kampung Limau Manis terjejas akibat kejadian itu.
Beliau turut melahirkan rasa kesal kerana mendakwa tiada wakil kerajaan turun padang untuk melihat sendiri keadaan rumah dan mangsa yang terjejas.
“Saya percaya agensi kerajaan ada saluran yang boleh memberikan bantuan segera kepada mangsa. Orang kampung sedang menanti apakah sumbangan yang boleh mereka dapat bagi meringankan beban.
“Bagaimanapun sudah masuk hari ketiga, saya kesal kerana tiada wakil kerajaan turun padang dan sepatutnya mereka sudah sedia maklum namun sebaliknya yang berlaku,” katanya.-K!ONLINE


Yadim perlu jadi platform pengumpulan para akademik dan mahasiswa
Oleh KOSMO!

24 September 2020, 8:55 pm
Oleh SUBKHI SUDARJI
PUTRAJAYA – Yayasan Dakwah Islamiah Malaysia (Yadim) perlu menjadi platform wadah pengumpulan para akademik dan mahasiswa dalam pembangunan dakwah serta modal insan.
Yang Dipertua Yadim, Nasrudin Hassan berkata, melalui kerjasama itu, ia boleh melahirkan kepakaran serta tenaga kompeten bagi memenuhi permintaan dan keperluan negara dengan menerbitkan buku, majalah, risalah dan sebagainya untuk kegunaan pembangunan institusi dakwah yang lebih aktif terutamanya dalam dakwah bil hal.
“Inisiatif Yadim sebagai sebuah institusi dakwah perlu menyalurkan pelbagai maklumat yang benar kepada masyarakat dalam era masa kini di mana semua maklumat di hujung jari sama ada ia benar atau palsu.
“Jadi Yadim perlu menjadi pusat rujukan bagi hal-hal yang berkaitan dengan dakwah sekiranya terdapat maklumat palsu yang disebarkan kepada masyarakat awam tanpa maklumat yang benar,” katanya.
Beliau berkata demikian ketika berucap pada Majlis Menandatangani Memorandum Persefahaman antara Yayasan Dakwah Islamiah Malaysia (Yadim) dengan Institut Pengajian Tinggi Malaysia dan Institusi Pondok, di Putrajaya, semalam.

Nasrudin berkata, Yadim secara langsung akan menyediakan pelbagai platform yang akan dapat dioptimumkan oleh pihak-pihak terlibat bagi tujuan penyebaran maklumat, perkongsian ilmu dan kepakaran dalam lingkup capaian yang lebih luas lagi.
“Saya berhasrat menjadikan Yadim sebuah badan yang akan menganjurkan dan menyemarakkan program aktiviti-aktiviti dakwah dalam institusi pengajian tinggi, badan kerajaan, NGO dan masyarakat awam.
“Yadim telah menjenamakan program-program di peringkat IPT bagi memperkasakan penglibatan dan aktiviti mahasiswa antaranya ialah ‘Rakan Siswa Yadim’ dan ‘Daie Muda Yadim’.
“Sehingga kini, Yadim mempunyai hampir 5,000 Rakan Siswa di seluruh negara dan percaya bilangan ini akan bertambah dari semasa ke semasa,” katanya. – K!ONLINE


Malam penentu JDT julang kejuaraan Liga Super tujuh kali
Oleh KOSMO!

24 September 2020, 8:18 pm
Oleh MOHAMAD FAIZAL HASHIM
JOHOR BAHRU – Pertemuan menentang Petaling Jaya (PJ) City di Stadium Majlis Bandaraya Petaling Jaya (MBPJ) malam esok menjadi perlawanan penentuan buat Johor Darul Ta’zim (JDT) bagi merangkul kejuaraan Liga Super yang ketujuh berturut-turut.
Biarpun pencabar terdekat, Kedah turut mencatat kemenangan pada aksi menentang Pahang, esok dan mengekalkan perbezaan enam mata, kedudukan JDT sukar dicabar kerana jurang perbezaan gol bagi kedua-dua pasukan terlalu besar.
Sungguh pun begitu, ketua jurulatih JDT, Benjamin Mora masih belum mahu mendabik dada dan menganggap pertemuan menentang PJ City sebagai satu perlawanan sukar.
Katanya, rekod pertemuan menentang skuad bimbingan K. Devan menunjukkan mereka sentiasa memberi tentangan sengit dan sukar ditewaskan.
“Saya menjangkakan satu perlawanan yang sengit setiap kali menentang PJ City sejak tahun lalu. Walaupun terdapat beberapa pertukaran, pastinya ia tidak menjejaskan kualiti permainan mereka.

“Bagaimanapun, keputusan akhir perlawanan itu bergantung kepada kami. Sekiranya kami bermain bermati-matian dan memberikan 100 peratus di atas padang, kemenangan pasti dalam genggaman.
“Sungguh pun kejayaan mengutip tiga mata sudah cukup memastikan kejuaraan kali ketujuh, kami akan pastikan kemenangan ini dikecapi dengan gaya permainan dan karakter JDT yang sebenar,” katanya kepada pemberita hari ini.
Pengendali kelahiran Mexico itu turut menuntut kesungguhan keseluruhan pemainnya memberi tumpuan penuh sepanjang 90 minit permainan dan menganggap perlawanan itu sebagai perlawanan terakhir dalam karier mereka.
“Dalam perlawanan seperti ini, kita tidak dapat jangka apa yang akan berlaku dan pemain tidak boleh leka.
“Justeru, pemain perlu memberikan aksi terbaik dan melaksanakan tugas dengan cemerlang mengikut perancangan ampuh yang direncanakan,” katanya.
Ditanya mengenai keadaan tonggak bek tengah JDT, Mauricio Dos Santos, beliau masih belum mahu memberi kata putus sama ada dapat diturunkan menjelang perlawanan tersebut.
Jelasnya, beliau amat berharap pertahanan kelahiran Brazil itu cergas sepenuhnya dan dapat diturunkan membarisi benteng pertahanan Harimau Selatan. – K! ONLINE


Kedah tunggu MKN putuskan tamat, lanjut PKPD Kota Setar
Oleh NORLIDA AKMAR IDROS

24 September 2020, 7:10 pm
ALOR SETAR – Kerajaan Negeri Kedah perlu menunggu keputusan Majlis Keselamatan Negara (MKN) sama ada untuk menamatkan atau melanjutkan penguatkuasaan Perintah Kawalan Pergerakan Diperketatkan (PKPD) Secara Pentadbiran Kota Setar.
PKPD Kota Setar yang melibatkan sebanyak 28 mukim di daerah ini dikuatkuasakan pada 11 September lalu dan dijadualkan berakhir esok.
Menteri Besar, Muhammad Sanusi Md. Nor memberitahu, sebarang keputusan untuk menamatkan, melanjutkan atau melaksanakan PKPD secara lebih bersasar di sesuatu kawasan lebih kecil hanya boleh dibuat oleh pihak MKN.
Kata beliau, pihaknya sudah mengemukakan beberapa cadangan berhubung PKPD Kota Setar, namun beliau tidak dapat mendedahkannya.
“Semua keputusan mengenai PKPD di daerah Kota Setar di bawah kuasa MKN dan kerajaan negeri hanya boleh beri cadangan sahaja.
“Saya tidak boleh maklumkan kepada umum apa cadangan kerajaan negeri namun saya yakin di peringkat MKN dan kerajaan Pusat mereka akan mengambil kira semua faktor yang ada di Kedah sebelum membuat sebarang keputusan,” katanya.

Beliau berkata demikian selepas mempengerusikan Mesyuarat Jawatankuasa Khas Keselamatan Negeri berkaitan Covid-19 di Pusat Kawalan Operasi Bencana (PKOB) di sini hari ini.-K! ONLINE


PJ City sedia tangguh hasrat JDT
Oleh MUHAMMAD ZUHAILY BADLISHAH

24 September 2020, 8:54 pm
KELAB Petaling Jaya (PJ) City FC berdepan tugas yang cukup sukar kerana bakal berdepan juara bertahan yang juga pendahulu Liga Super, Johor Darul Ta’zim (JDT) di Stadium Majlis Bandaraya Petaling Jaya (MBPJ) malam esok.
Penyerang sensasi PJ City, Mohd. Safee Mohd. Sali mengakui, jentera serangan JDT sememangnya berada pada tahap terbaik dengan kejayaan membelasah dua gergasi menerusi kemenangan 7-0 ke atas Perak dan 6-1 terhadap Selangor.
Bagaimanapun, bekas penyerang Harimau Malaya itu menegaskan, dia dan rakan-rakan sepasukannya akan memberikan prestasi paling baik agar dapat mencuri sekurang-kurangnya satu mata ke atas bekas juara Piala AFC tersebut.
“Kami sedar JDT adalah sebuah pasukan yang sukar dihalang, lagi-lagi prestasi bahagian serangan mereka cukup berbisa ketika ini. Jadi, kami mengharapkan satu keajaiban akan berlaku malam esok.
“Kami perlu ada pelan sendiri dan cuba mengambil kesempatan bermain di tempat sendiri. Kami akan cuba beri sebaik mungkin supaya dapat menyelamatkan PJ City dari zon bawahan,” katanya ketika dihubungi Kosmo! semalam.
Sebagai rekod, skuad bimbingan K. Devan itu ketika ini menduduki tempat ke-10 iaitu tangga ketiga tercorot Liga Super dengan tujuh mata hasil satu kemenangan, empat seri dan tiga kekalahan.

Bagaimanapun, keputusan mengikat Melaka United 1-1 di Stadium Hang Jebat pada Ahad lalu meningkatkan motivasi barisan pemain PJ City untuk cuba mencipta kejutan ke atas JDT malam ini. – K! ONLINE


China urus ratusan pusat tahanan Uighur di Xinjiang
Oleh KOSMO!

24 September 2020, 8:10 pm
SYDNEY, Australia – Beijing didakwa mengendalikan beratus-ratus pusat tahanan di wilayah Xinjiang, barat laut China iaitu lebih besar daripada jumlah yang dianggarkan sebelum ini, demikian menurut kajian yang dibentangkan oleh sebuah kumpulan pemikir Australia hari ini.
Institut Dasar Strategik Australia (ASPI) menyatakan, pihaknya mengenal pasti lebih 380 fasiliti yang disyaki pusat tahanan di wilayah berkenaan. China dipercayai menahan lebih satu juta etnik Islam Uighur dan penduduk beragama Islam lain di Xinjiang.
Bilangan kem tahanan itu adalah sekitar 40 peratus lebih banyak daripada anggaran sebelumnya, kata ASPI dan terus meningkat walaupun Beijing mendakwa bahawa ramai penduduk Islam Uighur telah dibebaskan.
Menerusi pengimejan satelit, keterangan saksi-saksi, laporan media dan dokumen tender rasmi, ASPI menyatakan, sekurang-kurangnya 61 lokasi pusat tahanan menyaksikan pembinaan baharu dan kerja perluasan antara Julai 2019 hingga Julai 2020.
Sebanyak 14 fasiliti lain sedang dibina tahun ini dan sekitar 70 telah dirombak pagar atau temboknya, menunjukkan pusat tahanan tersebut berubah kegunaannya atau telah ditutup.
Beijing hari ini sekali lagi menafikan kewujudan pusat-pusat tahanan tersebut. Pemerintah komunis sebaliknya berkata, ia adalah pusat latihan vokasional digunakan untuk memerangi fahaman ekstremis. – AFP


NGO desak ambil tindakan terhadap Anwar
Oleh KOSMO!

24 September 2020, 7:49 pm
Oleh NOOR HASLIZA NUSI
GEORGE TOWN – Pertubuhan bukan kerajaan, Surplus Pulau Pinang mendesak pihak berkuasa mengambil tindakan tegas terhadap Datuk Seri Anwar Ibrahim berhubung kenyataannya semalam yang jelas bertentangan dengan Perkara 43(4) Perlembagaan Persekutuan.
Pengerusinya, Mohd. Sophian Mohd. Zain berkata, tindakan Presiden Parti Keadilan Rakyat (PKR) itu sememangnya boleh menimbulkan ketidakstabilan politik, ekonomi dan sosial negara ketika dunia masih bergelut dengan pandemik Covid-19.
Menurutnya, berikutan kenyataan tersebut, satu laporan polis terhadap pemimpin parti itu telah dibuat di Ibu Pejabat Polis Daerah Timur Laut pada pukul 4.04 petang tadi.
“Laporan dibuat bagi mendesak pihak berkuasa mengambil tindakan ke atas beliau (Anwar) atas tindakan tidak bertanggungjawab membuat pengumuman semalam di saat hanya berbaki beberapa hari sebelum tarikh pembuangan undi Pilihan Raya Negeri (PN) Sabah diadakan.
“Tindakan beliau juga jelas mendahului Yang di-Pertuan Agong dan bertentangan dengan perkara 43(4) Perlembagaan Persekutuan,” katanya kepada Kosmo! di sini sebentar tadi.

Perkara 43(4) adalah membenarkan Yang di-Pertuan Agong untuk memperkenankan permintaan perdana menteri yang kehilangan undi kepercayaan majoriti bagi pembubaran Parlimen.
Semalam, Anwar menerusi satu sidang akhbar khas mengumumkan telah mempunyai sokongan Ahli Parlimen yang mencukupi untuk membentuk Kerajaan Persekutuan.
Beliau mendakwa yakin mempunyai majoriti hampir dua pertiga Ahli Parlimen untuk membentuk kerajaan baharu sekali gus menumbangkan kerajaan Perikatan Nasional (PN) pimpinan Perdana Menteri Tan Sri Muhyiddin Yassin.
Turut hadir pada majlis tersebut ialah, Pengerusi Majlis Penasihat PKR, Datuk Seri Dr Wan Azizah Wan Ismail dan Setiausaha Agung PKR, Datuk Seri Saifuddin Nasution Ismail. – K! ONLINE


Tiada penangguhan pendaftaran pelajar baharu
Oleh MOHD YUNUS YAKKUB

24 September 2020, 5:44 pm
SHAH ALAM – Tiada sebarang penangguhan pendaftaran kemasukan pelajar baharu ke universiti atau kolej komuniti termasuk di Sabah setakat ini.
Menteri Pengajian Tinggi, Datuk Dr. Noraini Ahmad berkata, kementerian telah mengarahkan kesemua universiti mematuhi prosedur operasi standard (SOP) yang telah ditetapkan dalam mengekang penularan Covid-19 di kalangan pelajar universiti.
Katanya, setiap universiti juga telah menyiapkan SOP bagi penerimaan pendaftaran yang akan bermula bulan depan.
“Kemasukan pelajar ke universiti dilakukan secara berperingkat dan tarikh berbeza antara satu sama lain.
“Malah tiada arahan khusus kepada universiti di Sabah khususnya kerana bukan semua tempat dikategorikan sebagai zon merah seperti Universiti Malaysia Sabah (UMS) yang terletak di Kota Kinabalu,” katanya ketika ditemui pemberita selepas melancarkan Universiti Teknologi Mara (UiTM) Prihatin di sini hari ini.
Beliau bagaimanapun menegaskan pihaknya sentiasa menerima pandangan daripada pihak universiti yang selalu berkoordinasi dalam mesyuarat Majlis Keselamatan Negeri (MKN) selain Kementerian Kesihatan.

Dalam pada itu, Noraini dalam ucapan pelancaran UiTM Prihatin memberitahu, kerajaan telah melaksanakan pelbagai program untuk memberikan peluang saksama kepada seluruh rakyat di negara ini.
“Sebagai sebuah institusi yang memacu pendidikan tinggi bumiputera, UiTM secara tidak langsung telah membantu memajukan dan memberikan sumbangan terhadap pembangunan sosioekonomi masyarakat dan negara khususnya golongan B40,” katanya. -K!ONLINE


Karnival Jualan Koperasi dan Harga Patut tawar barangan murah
Oleh MOHD RIDZAUDDIN ROSLAN

24 September 2020, 6:47 pm
KUALA LUMPUR- Karnival Jualan Koperasi dan Harga Patut anjuran Angkatan Koperasi Kebangsaan Malaysia Berhad (Angkasa) bakal menawarkan barangan keperluan harian dengan harga lebih berpatutan.
Bahagian Komunikasi Korporat Angkasa berkata, program diadakan selama dua hari bermula Sabtu ini turut melibatkan Program Barangan Asas 100 (BA 100).
“Antara objektif utama penganjuran karnival itu ialah memberi akses kepada masyarakat setempat untuk mendapatkan barangan keperluan dengan kadar lebih murah.
“Sebagai badan koperasi Apeks yang diiktiraf oleh kerajaan, Angkasa sedar akan tanggungjawabnya memakmurkan ekonomi masyarakat selari dengan hasrat kerajaan meningkatkan kualiti dan taraf hidup rakyat,” katanya menerusi satu kenyataan di sini hari ini.
Katanya, BA100 merupakan inisiatif yang dilaksanakan Angkasa menerusi platform e-dagang dengan mengumpulkan belian barangan asas secara pukal dari kedai koperasi kepada pembekal berdaftar.
“Menerusi program BA100 juga, Angkasa menyasarkan untuk membantu lebih tiga juta isi rumah yang menjadi anggota koperasi dalam mengurangkan kos sara hidup menjelang tahun depan.

“Pengguna boleh mendapatkan barangan asas menerusi kedai runcit BA100, koperasi atau secara dalam talian melalui www.jimatshop.com￼,” jelasnya.
Karnival Jualan Koperasi dan Harga Patut bakal berlangsung bermula pukul 8 pagi hingga 6 petang bertempat di pekarangan Pejabat Perhubungan Angkasa Negeri Sarawak di Kuching.
Ia akan dirasmikan Ahli Dewan Undangan Negeri Tupong, Fazzrudin Abdul Rahman. – K! ONLINE